title: Adam Beyer

text: Adam Beyer (s. 15. toukokuuta 1976 Tukholma, Ruotsi) on ruotsalainen tekno-artisti ja DJ. Hän on Drumcode Records -levy-yhtiön perustaja ja yksi useista ruotsalaisista teknoartisteista, jotka ilmestyivät 1990-luvun puolessavälissä, Cari Lekebuschin ja Jesper Dahlbäckin ohella. Beyer on naimisissa toisen DJ:n Ida Engbergin kanssa, jonka kanssa hänellä on kolme tytärtä.


title: Itä-Suomen vuoden paikallismuseo

text: Itä-Suomen vuoden paikallismuseo on kunniamaininta, jonka Suomen Kotiseutuliitto on myöntänyt 2010, 2011, 2012, 2014 ja 2015 Savo-Karjalan vuoden paikallismuseo -nimisenä. 2016 maininta myönnettiin ensimmäistä kertaa Itä-Suomen vuoden paikallismuseo-nimisenä Kouvolan Miljöö- ja Radiomuseolle.


title: Haprakaurat

text: Haprakaurat ("Gaudinia") on heinäkasvien (Poaceae) heimoon kuuluva kasvisuku. Nykyisin sukuun luetaan kuuluvaksi neljä lajia. Aikojen kuluessa sukuun on kuitenkin kuvattu useita muitakin lajeja, mutta niiden on sittemmin todettu olevan samaa lajia jonkin toisen lajin, yleensä vihnehaprakauran ("Gaudinia fragilis"), kanssa.


title: Vihnehaprakaura

text: Vihnehaprakaura eli haprakaura ("Gaudinia fragilis") on haprakaurojen ("Gaudinia") sukuun kuuluva heinäkasvilaji. Se on yksi- tai kaksivuotinen ja kasvaa alkuperäisenä eteläisessä Euroopassa, Välimeren ympäristössä, mutta sitä on tavattu myös muun muassa Isosta-Britanniasta ja Irlannista erilaisilta joutomailta, kuten tienpientareilta. Vihnehaprakaura kasvaa kalkkipitoisilla ja yleensä myös savisilla kasvupaikoilla. Vihnehaprakauran kukinto on kapea kerrannaistähkä, jonka tähkylöissä on selvästi näkyvät vihneet. Vihnehaprakaura kukkii kesä–heinäkuussa.


title: Niani

text: Niani on kylä Sankaranijoen varrella Guineassa. Sitä on pidetty keskiaikaisen Malin valtakunnan pääkaupunkina.


title: Niani

text: Kaupungissa vuonna 1353 käynyt Ibn Battuta kutsuu sitä nimellä "Malli". Arabialaisen historioitsijan Shihab al-Umarin mukaan Malin pääkaupunki oli "Nyeni". Ranskalainen Maurice Delafosse sijoitti sen 1900-luvun alussa Nianin kylään lähelle nykyisten Guinean ja Malin rajaa. Puolalais-guinealaisen arkeologiryhmän vuodesta 1968 lähtien suorittamissa kaivauksissa on löydetty palatsin, arabikorttelin ja moskeijan rauniot sekä 25 kilometrin etäisyydelle ulottuvien kauppias-, käsityöläis- ja kalastajakylien ryhmä.


title: Niani

text: Nianin perustajana pidetään 1200-luvulla hallinnutta Sundiata Keitaa. Kaupunki kukoisti mansa Musan aikana 1300-luvun alussa ja säilytti asemansa 1400-luvulle saakka, jolloin se liitettiin Songhaivaltakuntaan. Nianin taloudellinen merkitys perustui karavaanikauppaan, jossa vaihdettiin kultaa, suolaa, kolapähkinöitä ja orjia.


title: Niani

text: Osa tutkijoista suhtautuu epäilevästi Nianin asemaan Malin pääkaupunkina. On esitetty näkemys, että valtakunnan hallitsijoilla ei ollut pysyvää pääkaupunkia, tai että Niani toimi sellaisena vasta 1500-luvulla. Radiohiiliajoitukset eivät viittaa 1200–1300-lukujen asutukseen eikä paikalta ole juurikaan löydetty karavaanikaupasta kertovia ylellisyystavaroita.


title: Hr. Ms. Walrus (S801)

text: Hr. Ms. Walrus (runkonumero S801) on Alankomaiden kuninkaallisen laivaston Walrus-luokan sukellusvene.


title: Hr. Ms. Walrus (S801)

text: Alus tilattiin 16. kesäkuuta 1979 Rotterdamsche Droogdok Maatschappijilta Rotterdamista ja sen köli laskettiin 11. lokakuuta 1979. Alus laskettiin vesille 28. lokakuuta 1985.


title: Hr. Ms. Walrus (S801)

text: Aluksella syttyi 14. elokuuta kello 11 sähköpalo, joka tuhosi kaapelointeja ja elektroniikkaa. Palo saatiin sammumaan vasta kello 16 ja vaurioiden arvoksi laskettiin 225 miljoonaa guldenia. Aluksen valmistumisen viivästyttyä "Hr. Ms. Zeeleeuw" oli ensimmäinen palvelukseen otettu luokan aluksista. Joitakin "Hr. Ms. Dolfjinille" ja "Hr. Ms. Bruinvisille" tilattuja laitteita siirrettiin alukselle tuhoutuneiden tilalle, mikä aiheutti jonkin verran viivettä kahdelle muulle alukselle. Viiveiden vuoksi "Hr. Ms. Zeehondin", "Hr. Ms. Potvisin" ja "Hr. Ms. Tonijn" palvelusta jatkettiin.


title: Hr. Ms. Walrus (S801)

text: Alus laskettiin uudelleen vesille 13. syyskuuta 1989 ja sen koeajot alkoivat 12. syyskuuta 1990. Koeajojen piti alkuperäisen suunnitelman mukaan alkaa huhtikuussa 1987 eli valmistumisviive oli lähes kolme ja puoli vuotta. Alus teki 24.-27. marraskuuta laivastovierailun Norjaan ja 18.-21. toukokuuta 1991 Faslaneen. Alus teki uuden laivastovierailun Norjaan 31. toukokuuta - 4. kesäkuuta 1991 ja se otettiin palvelukseen 25. maaliskuuta 1992.


title: Hr. Ms. Walrus (S801)

text: Alus teki uransa alkuaikoina lukuisia laivastovierailuita Norjaan (2.-6. huhtikuuta ja 4.-7. joulukuuta 1992) ja Skotlantiin Faslaneen (15.-18., 22.-27. ja 29. toukokuuta sekä 13. kesäkuuta 1992). Vuonna 1994 alus vieraili jälleen Norjassa 27. tammikuuta - 3. helmikuuta ja Faslanessa 31. maaliskuuta - 1. huhtikuuta ja 11.-12. huhtikuuta.


title: Hr. Ms. Walrus (S801)

text: Alus lähti 30. tammikuuta 1995 Den Helderistä Madeiralle, jonne sen odotettiin saapuvan 6. helmikuuta. Alus ylitti Madeiralta lähdettyään Atlantin vieraillen Roosevelt Roadsin laivastoasemalla Puerto Ricossa 17.-21. maaliskuuta, Neitsytsaarilla St. Thomasissa 17.-21. maaliskuuta, Barbadoksella 14.-21. huhtikuuta. Alus palasi Den Helderiin 8. toukokuuta.


title: Hr. Ms. Walrus (S801)

text: Alus lähti 20. maaliskuuta 1996 Den Helderistä Välimerelle. Alus vieraili Maltalla Valettassa 10.-15. huhtikuuta ja 14. toukokuuta Mallorcalla. Alus palasi kotisatamaansa 6. toukokuuta. Se osallistui 4.-14. kesäkuuta Naton sukellusveneiden pelastusharjoitukseen operaatio Sorbet Royaliin.


title: Hr. Ms. Walrus (S801)

text: Alus palasi elokuussa 1997 oltuaan vuoden telakalla modernisoitavana ja se lähti neljäksi viikoksi Norjan vesille koeajoihin ja miehistön koulutukseen. Alus teki laivastovierailun Norjaan 29. syyskuuta - 3. lokakuuta. Alus miehistöineen oli operatiivisen valmiuden tarkastuksessa 15.-16. marraskuuta Skotlannin vesillä. Testi päättyi kaksiviikoideen CSST-jaksoon (), jonka ajan alus oli Faslanessa.


title: Hr. Ms. Walrus (S801)

text: Alus vieraili 3. toukokuuta 1998 Zeebrüggessä Belgiassa. Vuonna 1999 alus osallistui "Hr. Ms. Dolfijnin" kanssa Naton merisotaharjoitukseen exercise Northern Light ´99:ään. Ennen harjoituksen alkamista "Hr. Ms. Dolfijn" ja Belgialais-alankomaalainen laivue kouluttautui vakinaisella sukellusveneiden harjoitusalueella Pohjanmerellä. Harjoitusjaksoa seurasi toinen Skotlannin pohjois- ja länsipuolella yhdessä Ranskan, Saksan, Britannian ja Espanjan laivasto-osastojen kanssa. "Hr. Ms. Walrus" vapautti "Dolfijnin" harjoituksesta liittyessään harjoitusosastoon.


title: Hr. Ms. Walrus (S801)

text: Alus lähti Den Helderistä 2. helmikuuta Plymouthin kautta Cheasapeakinlahdelle Norfolkiin, jonne se saapui 19. helmikuuta. Alus saapui vasta viikon Belgialais-alankomaalaisen laivueen jälkeen. Alus osallistui 23. helmikuuta - 2. maaliskuuta Naton JTEX/TMDI99 -merisotaharjoitukseen, johon osallistui myös Brasilian laivaston aluksia. Harjoitus, johon osallistui kaikkiaan 15 000 merivoimien ja yhteensä 27 000 sotilasta, järjestettiin Karibianmerellä ja Yhdysvaltain alueella.


title: Hr. Ms. Walrus (S801)

text: Harjoituksessa sukellusvene läpäisi Yhdysvaltain laivaston suojauksen päästen torpedointi etäisyydelle lentotukialus "USS Theodore Rooseveltistä". Alus olisi kyennyt harjoituksen aikana upottamaan lukuisia muitakin aluksia. Alus vieraili harjoituksen päätteeksi Charlestonissa 3.-7. maaliskuuta.


title: Hr. Ms. Walrus (S801)

text: Alus vieraili 16.-20. maaliskuuta Nassaussa Bahamalla. Nassaun edustalla alukselle asennettiin vedettävä kaikuluotain ja se siirtyi Yhdysvaltain laivaston AUTECin () vedenalaiselle testialueelle, joka on Androksella ja sen lähistöllä. Vedettävä kaikuluotain irrotettiin Nassaun edustalla 28. maaliskuuta.


title: Hr. Ms. Walrus (S801)

text: Alus saapui 2. huhtikuuta Willemstadiin Curacaolla "De Ruyterin", "Zuiderkruisin" ja "Van Nesin" kanssa. Alus oli satamassa 12. huhtikuuta saakka, jolloin se lähti Yhdysvaltain Neitsytsaarille Frederickstediin St. Croixiin, jossa se oli 14.-18. huhtikuuta. St. Croixissa alus muun muassa tankattiin.


title: Hr. Ms. Walrus (S801)

text: Alus vieraili 28. huhtikuuta - 2. toukokuuta Puerto Ricossa Roosevelt Roadin laivastotukikohdassa, jonka edustalla se osallistui merisotaharjoitukseen. Alus vieraili 14.-16. toukokuuta San Juanissa, mistä se lähti 17. toukokuuta kotimatkalle. Alus saapui 3. kesäkuuta Den Helderiin.


title: Hr. Ms. Walrus (S801)

text: Alus lähti 11. helmikuuta 2000 kello 14 Den Helderistä koulutuspurjehdukselle Kristiansandiin Norjaan, jonne se saapui 18. helmikuuta. Alus lähti 21. helmikuuta paluumatkalle ja se saapui 23. helmikuuta Den Helderiin.


title: Vaivaisvehnät

text: Vaivaisvehnät ("Eremopyrum") on heinäkasvien (Poaceae) heimoon kuuluva pieni kasvisuku. Sukuun kuuluu vain neljä lajia, joita on aiemmin kuvattu myös harjasvehnien ("Agropyron") sukuun kuuluviksi.


title: Vaivaisvehnät

text: Sekä idänvaivaisvehnää ("Eremopyrum orientale") että arovaivaisvehnää ("Eremopyrum triticeum") on havaittu muutamia kertoja Suomessa.


title: First State Investments

text: First State Investments on australialainen pääomasijoitusyhtiö. Se hoitaa sijoituksia muiden institutionaalisten sijoittajien ja eläkerahastojen puolesta. First State Investmentsin omistaa Australian suurin finanssipalveluyritys Commonwealth Bank. First State Investments sijoittaa infrastruktuuriin ja hallinnoi maailmanlaajuisesti 135 miljardia euroa (2013). Yhtiöllä työskentelee 225 sijoitusasiantuntijaa ja 628 muuta työntekijää (2016). First State Investmentsin johtaja ("Chief Executive Officer") on Mark Lazberger.


title: First State Investments

text: First State Investments omistaa 40 prosenttia Carunasta. Carunan yhtiön hallituksen kuudesta jäsenestä kolme työskentelee First State Investmentsille. Carunaa ja Digitaa on kumpaakin syytetty kohtuuttomasta hinnoittelusta. Huhtikuussa 2018 First State Investments ilmoitti myyvänsä Digitan kansainväliselle Digital Colony -sijoitusyhtiölle. Kauppa toteutui 25. kesäkuuta 2018.


title: First State Investments

text: First State Investmentsin infrastruktuurisijoittamisesta vastaavan Peter Meanyn mukaan luonnollisiin monopoleihin kannattaa sijoittaa, koska kilpailua ei ole ja hintoja voidaan nostaa ajan myötä.


title: Harjasvehnät

text: Harjasvehnät ("Agropyron") on heinäkasvien (Poaceae) heimoon kuuluva kasvisuku. Sukuun kuuluu 17 lajia sekä useita lajiristeymiä. Joitakin suvun lajeja on sijoitettu aiemmin myös muun muassa vehnien ("Triticum"), vaivaisvehnien ("Eremopyrum"), villivehnien ("Elymus") tai natojen ("Festuca") sukuihin.


title: Harjasvehnät

text: Suvun lajeista Suomessa on tavattu harjasvehnää ("Agropyron cristatum"), josta on muutamia havaintoja eri puolilta maata, ja aroharjasvehnää ("Agropyron desertorum"), josta on vain yksi uusi havainto Pohjanmaan rannikolta.


title: K XIV -luokka

text: K XIV -luokka oli Alankomaiden kuninkaallisen laivaston viiden aluksen muodostama sukellusveneluokka.


title: Rubik (täsmennyssivu)

text: Rubik voi viitata johonkin seuraavista:


title: Jymysukeltaja

text: Jymysukeltaja ("Cybister lateralimarginalis") on noin 30–37 millimetrim kokoinen, vedessä elävä kovakuoriainen. Se on muodoltaan soikea ja litteä. Jymysukeltajan ravintoa ovat muun muassa hyönteisten vedessä elävät toukat.


title: Jymysukeltaja

text: Jymysukeltaja ei ole Suomessa kotoperäinen laji, vaan sen luontaista aluetta on muu Eurooppa, Lähi-itä ja Pohjois-Afrikka. Se on kuitenkin havaittu eteläisessä Suomessa muutamia kertoja.


title: Kansallis-Osake-Pankki (KOP-talo)

text:
Kansallis-Osake-Pankin talo eli KOP-talo sijaitsi Oulun keskustassa Pokkisen kaupunginosassa Kirkkokatu 6:n ja Pakkahuoneenkatu 11:n kulmassa. Helsinkiläinen arkkitehtuuritoimisto "Usko Nyström – Petrelius – Penttilä" sai vuonna 1898 toimeksiannoksi suunnitella pankkirakennuksen Oulun KOP:lle.
Kansallisromanttista tyyliä edustanut rakennus valmistui vuonna 1900. Rakennuksen sisätiloihin tehtiin muutoksia vuonna 1905. Pankkitalo purettiin 1960-luvun alussa uudisrakennuksen tieltä.


title: Kansallis-Osake-Pankki (KOP-talo)

text: Pohjois-Pohjanmaan museo on valmistanut KOP:n pankkitalosta pienoismallin. Museossa on myös KOP:n talosta peräisin oleva ikkunan yläpalkistokehyksen keskuskoriste, joka löytyi yksityishenkilön omakotitalon pihamaalta. Löytö tehtiin salaojituksen yhteydessä..


title: Dean–Stark-laite

text: Dean–Stark-laite on tyypillisesti lasista valmistettu laboratoriotarvike, jota käytetään veden poistamiseen reaktioastiasta atseotrooppisena seoksena veteen sekoittumattoman liuottimen kanssa. Sitä voidaan myös käyttää näytteen vesipitoisuuden määrittämiseen. Laitteen kehittivät yhdysvaltalaiset Ernest W. Dean ja David D. Stark ja se on nimetty heidän mukaansa. Keksintönsä he julkaisivat vuonna 1920.


title: Dean–Stark-laite

text: Dean ja Stark kehittivät Dean–Stark-laitteen työskennellessään Yhdysvaltain mineraalitutkimuskeskuksessa Pittsburghissa. Heidän tehtävänään oli selvittää raakaöljyn vesipitoisuus. Tehtävä osoittautui vaikeaksi raakaöljyn emulsioluonteen vuoksi. Dean ja Stark huomasivat, että veden voi poistaa seoksesta tislaamalla atseotrooppina veteen liukenemattoman liuottimen kuten tolueenin tai ksyleenin kanssa. Keräämällä vesi talteen saadaan näytteen vesipitoisuus selvitettyä. Tätä varten he kehittivät lasisen laboratoriotarvikkeen, jota myöhemmin alettiin kutsua Dean–Stark-laitteeksi.


title: Dean–Stark-laite

text: Dean–Stark-laite koostuu vinosta lasisesta putkesta, jonka päässä on yhde reaktiokolviin tai muuhun kuumennusastiaan. Putken toisessa päässä on pystysuora putki, joka on toisesta päästä avoin ja toisesta suljettu. Avoin pää toimii yhteenä palautusjäähdyttimeen ja suljettu pää toimii nesteen kerääjänä. Putkessa voi olla myös mitta-asteikko ja hana putken tyhjentämiseen. Kun reaktiokolvissa oleva neste kiehuu ja vesi tislautuu yhdessä liuottimen kanssa, hyöry kulkeutuu jäähdyttimeen, jossa se tiivistyy nesteeksi. Neste valuu Dean–Stark-laitteeseen ja toisiinsa liukenemattomat nesteet erottuvat omiksi faaseikseen siten, että raskaampi on alempana. Veden ja tolueenin tai ksyleenin atseotrooppisessa seoksessa vesi on tihempää ja jää putken pohjalle. Putken täyttyessä tolueeni tai ksyleeni valuu takaisin reaktiokolviin.


title: Dean–Stark-laite

text: Dean–Stark-laitetta voidaan käyttää vesipitoisuuden määrittämiseen esimerkiksi raakaöljystä ja muista petrokemian tuotteista ja raaka-aineista, yrteistä, mausteista ja muista ruoka-aineista. Dean–Stark-laitetta käytetään myös orgaanisen kemian synteeseissä haluttaessa poistaa reaktion tuotteena muodostuvaa vettä ja näin ajaa reaktion tasapainoa kohti tuotteiden muodostumista. Tällaisia reaktioita ovat tyypillisesti esimerkiksi esteröinnit ja asetaalien synteesit.


title: Marskiheinät

text: Marskiheinät ("Spartina") on heinäkasvien (Poaceae) heimoon kuuluva kasvisuku. Sukuun kuuluu 16 lajia sekä kaksi risteymälajia.


title: Marskiheinät

text: Koristekasvina käytettävä raitamarskiheinä ("Spartina pectinata" 'Aureomarginata') on marskiheinälajista jalostettu lajike.


title: Dniprodzeržynskin yhteentörmäys

text: Dniprodzeržynskin yhteentörmäys tapahtui 11. elokuuta 1979, kun kaksi Aeroflotin Tupolev Tu-134 -matkustajakonetta törmäsi toisiinsa lähellä Dniprodzeržynskiä Ukrainan SNT:n alueella. Kaikki 178 koneissa ollutta kuolivat onnettomuudessa. Se on toiseksi tuhoisin kahden lentokoneen yhteentörmäys ilmassa vuonna 1996 Intiassa tapahtuneen, melkein 350 kuolonuhria vaatineen onnettomuuden jälkeen.


title: Dniprodzeržynskin yhteentörmäys

text: Onnettomuustutkinnassa selvisi, että yhteentörmäyksen aiheuttivat lennonjohtajan tekemät virheet ja rikkomukset.


title: Dniprodzeržynskin yhteentörmäys

text: Onnettomuudessa oli osallisena kaksi Tupolevin valmistamaa Tu-134-konetta. Toinen niistä oli Tu-134A (rekisteritunnus СССР-65816, valmistenumero 4352210) ja toinen Tu-134AK (rekisteritunnus СССР-65735, valmistenumero 1351405).


title: Dniprodzeržynskin yhteentörmäys

text: СССР-65816 oli lentänyt ensilentonsa 24. maaliskuuta 1974, ja se oli toimitettu Aeroflotin Moldavian osastolle kaksi päivää myöhemmin. Sille oli onnettomuuteen mennessä kertynyt 12 739 lentotuntia 7 683 lennolla. СССР-65735 puolestaan oli lentänyt ensimmäisen kerran vuonna 1971. Se oli alun perin VIP-lentokone: sitä käytti aluksi 11. marraskuuta 1971 lähtien Aeroflotin alaisuudessa toiminut Erillinen lento-osasto 235. Se siirrettiin 24. lokakuuta 1973 Aeroflotin Valko-Venäjän osastolle ja muutettiin matkustajakoneeksi. Sillä oli lennetty 10 735 tuntia 7 075 lennolla.


title: Dniprodzeržynskin yhteentörmäys

text: СССР-65816 lensi onnettomuuspäivänä Aeroflotin lentoa 7628 Tšeljabinskistä Voronežin kautta Kišinjoviin. Lennolla oli 88 matkustajaa, heidän joukossaan 16 lasta. Kuusihenkiseen miehistöön kuuluivat kapteeni A. A. Taranenko, perämies V. N. Taranenko, suunnistaja A. G. Ivaštšenko, lentoinsinööri V. V. Butyrski ja kaksi lentoemäntää.


title: Dniprodzeržynskin yhteentörmäys

text: СССР-65735 oli Aeroflotin lennolla 7880 Taškentista Gurjevin ja Donetskin kautta Minskiin. Koneen 77 matkustajasta 13 oli lapsia. Lennolla oli myös Pahtakor Taškent FK -jalkapallojoukkueen pelaajia ja valmentajia, jotka olivat matkalla Neuvostoliiton mestaruussarjan otteluun Minskiin. Miehistön jäseniä lennolla oli seitsemän: kapteeni Anatoli S. Komarov, perämies S. A. Petrosjan, suunnistaja Nikolai K. Šiper, lentoinsinööri Jegor S. Simakov, radisti Juri I. Smirnov ja kaksi lentoemäntää.


title: Dniprodzeržynskin yhteentörmäys

text: Onnettomuus tapahtui Harkovan tutkalennonjohdon alueella, jolla lentoliikenne oli jatkuvasti vilkasta. Alueella, jossa ristesi useita lentoreittejä, saattoi olla samaan aikaan jopa 50 lentokonetta. Yksi lennonjohtaja joutui olemaan vastuussa jopa 12 lennosta samaan aikaan. Jo 1970-luvun alussa oli keskusteltu tilanteen korjaamisesta, mutta vielä onnettomuuden aikaan muutoksia ei ollut tehty.


title: Dniprodzeržynskin yhteentörmäys

text: Onnettomuuspäivänä vuoro vaihtui tutkalennonjohdossa kello 7.50 Moskovan aikaa. Vuoropäällikkö Sergejev määräsi lounaiselle sektorille (suuntien 180° ja 255° välillä, 6 000 metrin yläpuolella) kokemattoman kolmannen luokan lennonjohtaja Žukovskin. Häntä valvoi kouluttaja Sumski.


title: Dniprodzeržynskin yhteentörmäys

text: СССР-65816 saapui Harkovan lennonjohtoalueen lounaiselle sektorille kello 13.17.15. Miehistö ilmoitti lentokorkeudekseen 8 400 metriä ja pyysi lupaa nousta 9 600 metriin, mutta Žukovski ei antanut lupaa. Miehistö toisti pyyntönsä kello 13.21.43, mutta Žukovski ei taaskaan antanut lupaa, koska koneen reitillä oli jo toinen kone 9 600 metrin korkeudessa. Miehistö pyysi 9 600 metrin korkeutta vielä kello 13.25.28, mutta ei vieläkään saanut lupaa.


title: Dniprodzeržynskin yhteentörmäys

text: СССР-65735 saapui alueelle 5 700 metrin korkeudella kello 13.25.48. Žukovski antoi sille luvan nousta 7 200 metriin, johon se pääsi kello 13.30.40. Žukovski antoi luvan jatkaa nousua 8 400 metriin. Miehistö ilmoitti 13.33.52 saavuttaneensa annetun korkeuden ja olevansa Dnipropetrovskin yllä. Todellisuudessa kone oli jo lentänyt Dnipropetrovskin ohi ja oli 13 kilometrin päässä siitä. Žukovski ei tunnistanut tutkasta, missä kone todellisuudessa oli, eikä siksi antanut lupaa jatkaa nousua, koska Dnipropetrovskin lähellä oli jo Il-62-kone 9 000 metrissä. Niinpä СССР-65816 ja СССР-65735 jäivät molemmat 8 400 metriin. Niiden reitit ristesivät, ja lennonjohtajan aiemmin tekemien aika-arvioiden mukaan törmäykseen oli alle kolme minuuttia.


title: Dniprodzeržynskin yhteentörmäys

text: Žukovskin ja miehistöjen keskustelua ja tutkanäytöllä toisiaan lähestyneitä kohteita seurannut kouluttaja Sumski päätti puuttua tilanteeseen. Todettuaan, että 9 600 metrin lentokorkeus oli vapaa, hän antoi kello 13.34.07 Il-62:lle käskyn nousta 9 600 metriin. Vastausta ei kuulunut, joten hän toisti käskynsä 13.34.21 ja ohjeisti heti perään СССР-65735:n miehistöä nousemaan 9 000 metriin. Il-62:n miehistö kuittasi ymmärtäneensä ohjeet, ja kello 13.34.33 radiosta kuului epäselvä viesti, jonka Sumski tulkitsi СССР-65735:n kuittaukseksi. Hän poistui Žukovskin työpisteeltä varmistamatta, että määräykset oli ymmärretty, eikä Žukovskikaan varmistanut tilannetta.


title: Dniprodzeržynskin yhteentörmäys

text: СССР-65735 ja СССР-65816 törmäsivät toisiinsa pilvessä lähellä Dniprodzeržynskiä kello 13.35.38. Ne osuivat toisiinsa 95 asteen kulmassa niin, että 65735:n oikeanpuolisen siiven kärki osui 65816:n ohjaamoon. Törmäyksessä tuhoutuivat välittömästi 65816:n ohjaamon ja matkustamon etuosan yläosa sekä 65735:n oikea siipi. Molemmat koneet alkoivat kääntyä pystyakselinsa ympäri, 65816 myötäpäivään ja 65735 vastapäivään. Ne kääntyivät ilmassa vierekkäin, jolloin törmäyksessä irronneita osia imeytyi 65735:n oikeanpuoleiseen moottoriin. Käännöksen jatkuessa koneiden pyrstöt osuivat yhteen ja 65816:n vasen moottori osui 65735:n peräsimeen.


title: Dniprodzeržynskin yhteentörmäys

text: Koneista ei enää vastattu Žukovskin kutsuihin, ja kello 13.40 Dniprodzeržynskin lähellä lentäneen koneen miehistö ilmoitti lennonjohdolle nähneensä maahan putoavia lentokoneen osia. СССР-65816 hajosi pudotessaan yhdeksään suurempaan osaan. Suurin hylynkappale putosi maahan kaksi kilometriä Kurilovkan kylästä pohjoiseen, ja muut osat levisivät sen ympärille noin 1,5 kilometrin säteelle. СССР-65735:n runko, siivet ja moottorit putosivat 3,5 kilometriä Kurilovkasta kaakkoon, ja sen pyrstö muista osista 1,5 kilometriä kaakkoon. Kaikkiaan lentokoneiden osia levisi 16×3 kilometrin alueelle. Kaikki 178 koneissa ollutta kuolivat onnettomuudessa.


title: Dniprodzeržynskin yhteentörmäys

text: Tutkintakomissio totesi yhteenvedossaan, että törmäyksen aiheuttivat Harkovan lounaisen sektorin lennonjohtaja Žukovskin ja häntä valvoneen Sumskin tekemät virheet ja rikkomukset korkeuksien määräämisessä, koneiden välisen turvaetäisyyden säilyttämisessä sekä oikean fraseologian käyttämisessä. Komissio totesi myös, että vuoropäällikkö Sergejev jakoi alaisilleen tehtävät huonosti, antoi Sumskille vääriä ohjeita Žukovskin valvomiseen liittyen ja siirtyi itse koillisen sektorin lennonjohtajaksi kello 13.15 vaikeuttaen täten tilannetta lennonjohdossa ennen onnettomuutta. Žukovskilla oli kuitenkin tilaisuus ohjata onnettomuuskoneet turvaan, mutta hänen ja Sumskin tekemät virheet johtivat lopulta onnettomuuteen. Komissio totesi Žukovskin tehneen viisi virhettä:Radioliikenteen sääntöjen rikkominen ja radioviestien suuri määrä johtivat tilanteeseen, jossa lentoliikenteen tarkkailuun ja tilanteiden ennakoimiseen ei jäänyt tarpeeksi aikaa. Juuri onnettomuuden aikaan radioliikenne alueella oli vilkkaimmillaan, ja СССР-65735:lle annettu käsky nousta 9 000 metriin ei jostain syystä tavoittanut koneen miehistöä.


title: Powers (yhdysvaltalainen televisiosarja)

text: Powers on yhdysvaltalainen suoratoistopalveluissa julkaistu verkkosarja, joka perustuu samannimiseen sarjakuvaan, jonka Marvel Comics julkaisi kauppanimensä Icon Comicsin kautta. Sarja julkaistiin alun perin PlayStation Networkin kautta ja kolme ensimmäistä jaksoa julkaistiin 10. maaliskuuta 2015. Pilottijakso julkaistiin Yhdysvalloissa YouTubeen katsottavaksi ilmaiseksi. 6. toukokuuta 2015 julkistettiin, että "Powers" saisi toisen tuotantokauden, joka julkaistiin 31. toukokuuta 2016. Elokuussa 2016 julkistettiin sarjan päättyneen.


text: Maailmassa, jossa tavalliset ihmiset ja superihmiset elävät sovussa keskenään, entinen supersankari Christian Walker on ryhtynyt henkirikosetsiväksi menetettyään voimansa. Hän ja hänen työparinsa Deena Pilgrim työskentelevät Los Angelesin poliisivoimien Powers-osastolla, jossa hän he tutkivat superihmisiä koskevia rikoksia.


title: Kaurakot

text: Kaurakot eli villikaurat ("Trisetum") on heinäkasvien (Poaceae) heimoon kuuluva kasvisuku. Sukuun lasketaan kuuluvaksi 87 lajia. Joitakin suvun lajeja on sijoitettu aiemmin muun muassa kaurojen ("Avena"), kääpiölauhojen ("Aira"), toppojen ("Koeleria") tai kastikoiden ("Calamagrostis") sukuun. Monet lajit ovatkin olleet suomenkielisiltä nimiltään aiemmin kauroja, kun nykyisin ne ovat kaurakoita.


title: Kaurakot

text: Kaurakot ovat monivuotisia ja kasvutavaltaan jokseenkin mätästäviä heiniä. Niiden varret ovat tasaisia ja niissä voi lajista riippuen olla karvoja. Lehdet ovat tasaisia ja useimmiten hienokarvaisia. Kaurakkojen kukinnot ovat tiiviitä sekä ulkonäöltään tähkämäisiä ja niissä on lukuisia pieniä tähkylöitä. Tähkylät ovat 4–7 mm pitkiä ja niissä on kahdesta neljään kukkaa. Tähkylöiden kaleet ovat eripituisia sekä usein kalvolaitaisia. Ulkokale on usein yksisuoninen ja sisäkale kolmisuoninen sekä ylettyy usein yli tähkylän puolenvälin. Kussakin ulkohelpeessä on ohut ja taipunut vihne.


title: Kaurakot

text: Kaurakkojen ("Trisetum") suvun tieteellinen nimi on suomeksi vapaasti käännettynä "kolmivihneinen" ja se tulee kaurakkojen tähkylöissä olevista vihneistä, joita on yleensä kolme kappaletta.


title: Kaurakot

text: Suvun lajeista Suomessa on havaittu viittä eri lajia. Näistä lajeista tähkäkaurakko ("Trisetum spicatum") ja lapinkaurakko ("Trisetum subalpestre") ovat yleisimpiä, joskin niitä tavataan Suomessa lähes pelkästään käsivarren Lapissa. Lopuista kolmesta lajista on lähinnä vain yksittäisiä tai muutamia havaintoja eri puolilta maata.


title: DVS1

text: Zak Khutoretsky, tunnettu myös nimellä DVS1 (s. 1976 Pietari, Venäjän SFNT, Neuvostoliitto) on yhdysvaltalainen DJ ja tekno-artisti Minneapolisista. Hän on käynyt laaja-alaisesti kiertueilla, ollut pääesiintyjänä kansainvälisissä musiikkifestivaaleissa kuten Decibel ja Dekmental ja soittanut teknon pioneerien kuten Jeff Mills ja Robert Hood kanssa.


title: HMS P47

text: HMS P47 oli Britannian kuninkaallisen laivaston U-luokan sukellusvene.


title: HMS P47

text: Alus tilattiin Vickers Armstrongilta Barrow-in-Furnessista ja sen köli laskettiin 19. marraskuuta 1941. Alus laskettiin vesille 27. heinäkuuta 1942. Alus luovutettiin Alankomaiden laivastolle, joka nimesi sen "Hr. Ms. Dolfijniksi". Alus otettiin palvelukseen Alankomaiden kuninkaallisessa laivastossa 8. lokakuuta 1942.


title: HMS P47

text: Alus liitettiin 23. syyskuuta 1942 Holy Lochissa 3. sukellusvenelaivueeseen, jonka mukaan se oli koeajoissa 14. marraskuuta 1942 saakka. Se oli marras-joulukuun 1943 10. sukellusvenelaivueessa Maltalla.


title: HMS P47

text: Alus lähti 15. marraskuuta 1942 Biskajanlahdelle ensimmäiselle partiomatkalleen Biskajanlahdelle. Irlanninmeren läpi etelään alus matkasi yhdessä "HMS Sealionin" kanssa ja sukellusveneiden suojana oli hävittäjä "HMS Scimitar" pimeäntuloon saakka. "Dolfijn" yritti 26. marraskuuta 1942 tuloksetta upottaa havaitsemansa Saksan laivaston sukellusveneen "U-263":n. Alus päätti partiomatkansa 5. joulukuuta Falmouthiin ja se palasi Holy Lochiin 8. joulukuuta.


title: HMS P47

text: Alus lähti 22. joulukuuta Holy Lochista Biskajanlahdelle, josta se palasi 6. tammikuuta 1943 Gibraltarille. Alus partioi 13. - 23. tammikuuta Espanjan kaakkoisrannikolla, mistä se palasi Algeriin. Alus liitettiin 23. tammikuuta Algerissa 8. sukellusvenelaivueeseen.


title: HMS P47

text: Alus lähti 1. helmikuuta partiomatkalle Korsikan rannikolle. Alus upotti 9. helmikuuta torpedoimalla Italian laivaston Perla-luokan sukellusveneen "Malachiten" lähellä Cape Spartiventoa. Alus upotti italialaisen rahtialus "Eglen", apuvartiolaiva "V50/Adalian", purjealus "Stefano Galleanon" ja neljä muuta purjealusta kuten kreikkalaiset "Hydrean" ja "Theoinen" sekä kaksi pienehköä saksalaista alusta.


title: HMS P47

text: Lisäksi alus vaurioitti italialaisia rahtialuksia "Humanitasia" ja "Sabiaa". Se teki myös tuloksettoman hyökkäyksen saksalaisia kauppa-aluksia "Oriaa" ja "Ledaa" (ex- italialainen "Leopardi") vastaan. "Ledaa" vastaan hyökätessään sukellusvene upotti saattajana toimineen Saksan laivaston torpedoveneen "TA14" (ex-Italian laivaston "Turbine"). Sukellusvene torpedoi myös ranskalaisen rahtialuksen hylyn "Dalnyn" ja hyökkäsi tykillä pienehköä saattuetta vastaan, jolloin sen kansitykillä ammuttiin kuusitoista laukausta osuen kahdesti proomu "Vidiin". Hyökkäys kuitenkin keskeytyi hätäsukellukseen.


title: HMS P47

text: Joulukuusta 1943 maaliskuuhun 1944 alus oli 1. sukellusvenelaivueessa Beirutissa. Lopulta alus palasi saattueen mukana Britteinsaarille, jossa se siirrettiin Dundeessa telakalle. Euroopan sotatoimien päätyttyä alus sijoitettiin koululaivaksi Amsterdamiin, missä se oli 1947-1952. Alus poistettiin palveluksesta ja se palautettiin nimellisesti Britannian kuninkaalliselle laivastolle. Alus kuitenkin romutettiin Alankomaissa toukokuussa 1952.


title: HMS P47

text: Aluksen päällikköinä olivat:


title: Digitalism

text: Digitalism on saksalainen elektronisen musiikin duo, joka perustettiin Hampurissa vuonna 2004. Duo koostuu Jens ”Jence” Moellesta ja İsmail ”Isi” Tüfekçista. He ovat allekirjoittaneet levytyssopimuksen ranskalaisen levy-yhtiö Kitsunén kanssa. Euroopan ulkopuolella he ovat myös levy-yhtiöillä Virgin Records sekä Astralwerks.


title: Digitalism

text: Digitalism on remixannut muun muassa The Presetsin, Tom Vekin, The Futureheadsin, Daft Punkin, Tigan, Klaxonsin, The White Stripesin, Monkin, Depeche Moden, Cut Copyn ja monien muiden artistien ja yhtyeiden kappaleita, mukaan lukien The Curen kappaleen ”Fire in Cairo” (nimetty ”Digitalism in Cairo”). Heidän kappaleitansa ja remixejä soittaa muun muassa DJ:t kuten Erol Alkan, Soulwax, Boys Noize sekä Justice.


title: Digitalism

text: Digitalism on esiintynyt festivaaleilla kuten Coachellassa, Lollapaloozassa, South by Southwestissä, Rhythm and Vinesissa, Electric Picnisissä ja Ultra Music Festivalissa.


title: Digitalism

text: Moelle on julkaissut kaksi soolojulkaisua Kitsuné-levy-yhtiöllä; ”I Ragazzi Del 1982” taiteilijanimellä Palermo Disko Machine” ja ”Wired” taiteilijanimellä Jence. Hän on tämän jälkeen julkaissut kappaleen ”Vesuvia/Theme of Palermo Disko Machine” nimellä Palermo Disko Machine Vulture Music -levy-yhtiöllä.


title: Winchester Mystery House

text: Winchester Mystery House (alun perin Winchester House) on suuri kartano Kalifornian San Joséssa San Franciscon lahden metropolialueella. Viktoriaaniseen tyyliin koristellussa talossa on yli 160 huonetta. Kartano on tunnettu hyvin epätavallisesta suunnittelustaan: talossa on lukuisia valeovia, seinään tai kattoon päättyviä portaikkoja ja sisäseiniin tai -kattoihin asennettuja ikkunoita. Kartanon rakennutti Winchester-kiväärejä valmistaneen asetehtailijan William Wirt Winchesterin leski Sarah Winchester.


title: Winchester Mystery House

text: Winchester Repeating Arms Companyn omistanut William Wirt Winchester kuoli vuonna 1881 jättäen huomattavan omaisuuden vaimolleen Sarah Winchesterille, joka muutti Yhdysvaltain itärannikolta länteen Kaliforniaan rakennuttaakseen itselleen kartanon. Aikalaismediassa ja myöhemmässä kirjallisuudessa laajalti kerrotun tarinan mukaan Sarah Winchester pelkäsi Winchester-kivääreihin kuolleiden ihmisten henkien kostoa, ja rakennutti kartanosta poikkeuksellisen suuren ja sokkeloisen, koska uskoi etteivät henget löytäisi häntä kartanon sokkeloista.


title: Winchester Mystery House

text: Kartanon rakennustyöt aloitettiin vuonna 1884. Rakentaminen jatkui talon jatkuvasti laajentuessa lähes neljäkymmentä vuotta Winchesterin kuolemaan vuonna 1922 asti. Kartano vaurioitui vuoden 1906 San Franciscon suuressa maanjäristyksessä, joka aiheutti kartanon seitsemänkerroksisen tornin sortumisen, ja jätti Sarah Winchesterin itsensä loukkuun vaurioituneiden ovien taakse moneksi tunniksi. Maanjäristyksen jälkeen talon alkuperäinen pääovi sinetöitiin kiinni, ja useita huoneita, kuten suuri tanssisali, suljettiin pysyvästi.


title: Winchester Mystery House

text: Pian Winchesterin kuoleman jälkeen kartano avattiin yleisölle nähtävyytenä, ja aiemmin yksinkertaisesti Winchesterin talona tunnettua kartanoa alettiin kutsua nimellä ”Winchester Mystery House” (suom. "Winchesterin mysteeritalo"). Rakennus on sittemmin lisätty Yhdysvaltain kansalliseen historiallisten paikkojen rekisteriin.


title: Winchester Mystery House

text: Rakennus edustaa viktoriaanista arkkitehtuuria. Puurakenteisen kartanon julkisivu on katettu paanuilla, ja talossa on runsaasti puusta veistettyä koristelua sekä useita lasimaalauksia. Kartanon sisätilojen seinien ja kattojen paneeleihin sekä lattioiden parketteihin on käytetty runsaasti arvokasta puuta, kuten tiikkiä ja mahonkia. Talon suunnittelussa on lukuisia epätavanomaisia ratkaisuja, kuten ylösalaisin asennettuja pylväitä, seinään päättyviä valeovia ja sisäseiniin asennettuja ikkunoita. Luku 13 on talon suunnittelussa toistuva teema: monet talon ikkunat jakaantuvat kolmeentoista ruutuun, portaikoissa on usein kolmetoista porrasta, kasvihuoneessa on kolmetoista kupolia ja talon pesualtaiden ritilöissä on kolmetoista reikää.


title: Ashford

text: Ashfield on Englannin kunta, joka sijaitsee Kaakkois-Englannissa, Kentin kreivikunnassa. Vuonna 2015 kunnan asukasluku oli arviolta 124 250. Kunta on perustettu vuonna 1974 yhdistämällä Ashfordin kaupunki, Tenterden sekä maalaiskunnat Tenterdenin maalaiskunta, East Ashford ja West Ashford.


title: Ashford

text: Ashfordin alkuperäinen asutus lienee ollut nimeltään Essetesford, joka tuhoutui viikinkien höykkäyksessä vuonna 893. Myöhemmin alueelle asettui sakseja, ja nykyinen Ashford on ollut alkujaan saksien asuttama kylä, josta kehittyi 1200-luvulla kauppapaikka. 1700-luvulle tultaessa Ashfordin asukasluku oli 1 500 ja kaupunki lähti varsinaisesti kasvamaan vasta teollistumisen ja rautatien myötä.


title: Laivaluettelo

text: Laivaluettelo () on Homeroksen "Iliaan" toiseen lauluun (2.494–759) sisältyvä jakso, joka luettelee akhaijien eli kreikkalaisten joukko-osastot, jotka purjehtivat Troijan sotaan. Luettelo esittää jokaisen joukko-osaston kansallisuuden, johtajan, kotipaikat sekä miesten kuljettamiseksi tarvittujen laivojen lukumäärät.


title: Laivaluettelo

text: Luettelo sisältää tietoa, joka ei ole voinut olla Homeroksen ajan antiikin kreikkalaisten saatavilla muutoin, joten sen uskotaan säilyttäneen suullista perimätietoa varhaisemmasta mykeneläisestä ajasta. Luettelo antaa arvokasta tietoa myöhäisen mykeneläisen ajan asutuksista ja muusta maantieteestä sekä poliittisesta tilanteesta. Toisaalta sen sisällössä on myös paljon myöhempiä vaikutteita.


title: Laivaluettelo

text: Laivaluetteloa seuraa selvästi lyhyempi troijalaisten luettelo, joka luettelee sotaan osallistuneet troijalaiset liittolaisineen (2.816–877).


title: Laivaluettelo

text: "Iliaassa" esiintyvä luettelo antaa kuvan kaupunkivaltioiden muodostamasta yhteiskunnasta, jonka pääasiassa Manner-Kreikassa sijaitsevia kuningaskuntia johtavat asemansa perineet kuninkaat ja jotka muodostavat löyhän liittouman ylipäällikkönsä Mykenen kuninkaan johdolla. Tällaisena se vaikuttaa vastaavan nimenomaan esihistorian mykeneläistä kautta eli Kreikan myöhäistä pronssikautta, ei Homeroksen aikaa, jolloin yhteiskunta oli kokenut suuria muutoksia ja pääheimoja olivat doorilaiset ja joonialaiset.


title: Laivaluettelo

text: Laivaluettelo nähdään usein joonialaisena versiona varhaisemmasta luettelosta, joka saattaa palautua ainakin jossakin määrin varhaisempiin aikoihin. Perinteisen, 1900-luvun alkupuolella vallalla olleen näkemyksen mukaan luettelo ei ole peräisin Homerokselta tai ylipäätään samalta henkilöltä, joka kokosi tai runoili muun "Iliaan". Sen sijaan se olisi syntynyt jo paljon ennen Homerosta ja palautuisi mykeneläiselle kaudelle tai sitä välittömästi seuranneelle niin kutsutulle submykeneläiselle kaudelle. Esimerkiksi Denys Page on seurannut Milman Parryn teoriaa homeerisen runouden kehityksestä ja katsoo, että luettelo edustaa Homerosta edeltänyttä suullista, muistinvaraista runoutta, joka on liitetty osaksi Homeroksen eeposta.


title: Laivaluettelo

text:
Perinteistä näkemystä on perusteltu sillä, että luettelo vaikuttaa esittävän Kreikan sellaisena, kuin se on oli mykeneläisen ajan lopulla noin 1200 eaa., noin 400–500 vuotta ennen Homerosta. Tämä näkyy muun muassa siinä, että luettelo kuvaa kaupunkeja, jotka lakkasivat olemasta asuttuja, kun mykeneläinen aika päättyi. Klassisen kauden ja myöhempien aikojen maantieteilijät eivät enää tienneet, mihin kaikilla paikoilla viitattiin. Näkemyksen tueksi on myös huomautettu, että luettelo vaikuttaa muuhun runoelmaan verrattuna irralliselta ja runoutena huonolta.
J. V. Lucen mukaan luettelo olisi syntynyt aikaisintaan noin 1150 eaa. eli jonkin verran Troijan sodan päättymisen perinteisen ajoituksen jälkeen. Se olisi selvinnyt suullisessa muodossa läpi niin kutsuttujen pimeiden vuosisatojen. Eräiden tutkijoiden mukaan se on saattanut säilyä erillisenä siitä Troijan sotaa käsittelevästä kertomuksesta, joka muodostaa "Iliaan" rungon, ja se on liitetty kertomukseen "Iliaan" kokoamisvaiheessa, mahdollisesti Homeroksen toimesta, ja saanut tällöin lopullisen muotonsa. Edzard Visserin mukaan varhaisempiin aikoihin palautuva aineisto olisi säilynyt ennen kaikkea heeros-myyttien välityksellä, ja tullut myöhemmin osaksi eeppistä runoelmaa.


title: Laivaluettelo

text: Mikäli luettelo on luotettava, se on harvinainen yhteenveto varhaisen Kreikan geopoliittisesta tilanteesta joskus myöhäisen pronssikauden ja 700-luvun eaa., Homeroksen oman ajan, välillä. Luettelo antaa kuvan siitä, mitkä kaupungit ovat tuohon aikaan olleet merkittäviä, ja minkälaisia valtakuntia ne ovat muodostaneet. Myös kuninkaiden nimillä saattaa olla jonkinlaista pohjaa historiassa. Luettelon suuri yhdenpitävyys historiallisen maantieteen kanssa ei kuitenkaan välttämättä tarkoita sitä, että kyseiset valtakunnat olisivat kuninkaidensa johdolla todella yhdistäneet voimansa yhdellä sotaretkellä. Toiseksi, luettelon kuvaus sotajoukon suuruudesta ja kunkin alueen lähettämien laivojen määrästä on todennäköisesti liioiteltu, ja saattaa kuvata lähinnä valtakuntien keskinäisiä voimasuhteita.


title: Laivaluettelo

text: Myöhemmin perinteinen näkemys luettelosta on myös kyseenalaistettu, ja tutkijat ovat olleet erimielisempiä siitä, missä määrin luettelon sisältö on todella peräisin pronssikaudelta, missä määrin siinä on myöhempää Homerosta edeltävää aineistoa geometriselta kaudelta, missä määrin se on Homeroksen itsensä muovaama ja missä määrin sitä on mahdollisesti muokattu myös hänen jälkeensä vielä arkaaisella kaudella ennen "Iliaan" tekstimuodon vakiintumista. Tutkimuksen edetessä on huomautettu, ettei luettelo välttämättä kuvaa mykeneläistä aikaa niin täsmällisesti kuin aiemmin on ajateltu. Myös luettelon arvoa ja muotoa Homeroksen ajan runoutena on puolustettu. John Crossettin mukaan luettelolla on eepoksessa dramaattinen tehtävä ja tämän mukainen sijainti. Visser huomauttaa, että luettelo on täysin yhteensopiva sen säeimprovisaatiomenetelmän kanssa, jolla muukin "Ilias" on runoiltu.


title: Laivaluettelo

text: Erään teorian mukaan laivaluettelo on saattanut olla alun perin peräisin Boiotiasta, josta luettelo myös alkaa. Tällaisena sitä voi verrata boiotialaisen Hesiodoksen teosten ("Jumalten synty", "Naisten luettelo") runomuotoisiin luetteloihin. Tästä voidaan päätellä, että luettelot ovat ainakin jossakin vaiheessa olleet suosiossa antiikin kreikkalaisessa runoudessa. Luettelossa esiintyy sekä mahdollisesti mykeneläiseen kreikkaan palautuvia sanamuotoja että joonialaisen murteen mukaisia sanamuotoja. Seka paikannimistä että henkilönnimistä monet palautuvat varhaisempiin aikoihin. Luettelossa esiintyvät luvut voivat hyvin olla samalta ajalta kuin muukin luettelo, vaikka erityisesti niitä on epäilty myöhemmäksi ”liioitteluksi”; ei vähiten siksi, että sotajoukko on paitsi epäuskottavan suuri myös tarpeettoman suuri Troijan kukistamiseen.


title: Laivaluettelo

text: "Iliaan" luettelo käsittää 29 joukko-osastoa, joita johti 46 sotapäällikköä ja joihin kuului yhteensä laivaa. Luettelo kuvaa päälliköt sotaretken alussa; myöhemmin näissä tapahtui muutoksia. Boiotialaisten laivoissa kerrotaan olleen 120 miestä kussakin ja Filokteteen johtamissa laivoissa 50 miestä kussakin. Thukydides tulkitsee Homeroksen esittäneen näin suurimman ja pienimmän miehistön koon. Tällä tavalla laskettuna koko Troijaan lähteneen sotajoukon suuruus olisi ollut noin – miestä. Thukydideen mukaan kaikki nämä miehet voidaan nähdä yhtä aikaa sekä soutajina että sotilaina.


title: Laivaluettelo

text: Sotajoukkoon kuuluneisiin viitataan erilaisilla kansallisuusnimillä, ja heidän kotipaikoikseen mainitaan nimeltä 164 eri kaupunkia ja lisäksi muita paikkoja. Suurin osa näistä paikoista tunnetaan, ja samoin tiedetään, että ne olivat asutettuina myöhäisellä pronssikaudella. Luettelo voidaan jakaa aluettain viiteen jaksoon, jonka kunkin sisällä edetään maantieteellisesti vierekkäiseltä alueelta toiselle: 1) Keski-Kreikka Boiotiasta Attikaan; 2) Peloponnesos; 3) Luoteis-Kreikka Jooniansaarilta Aitoliaan; 4) Kreeta ja Dodekanesian saaret; sekä 5) Thessalia. Esimerkiksi Boiotia on kuvattu kiertäen sen ympäri lännestä alkaen myötäpäivään ikään kuin Theba keskipisteenä, jota ei kuitenkaan mainita, ilmeisesti siksi, että sen mykeneläinen palatsikeskus Kadmeia oli tuhoutunut jo ennen Troijan sotaa. Thessaliasta puolestaan on kuvattu ensin eteläosa lännestä itään ja sitten pohjoisosa jälleen lännestä itään. Järjestys on kussakin tapauksessa todennäköisesti auttanut runonlaulajaa muistamaan paikat helpommin. Se, miten kaupungit on lueteltu ryhminä ja samoissa säkeissä vastaa melko hyvin kaupunkien keskinäistä sijaintia ja luonnonmaantiedettä.


title: Laivaluettelo

text: Luettelo ei ole täydellinen kuvaus mykeneläisestä maailmasta, vaan valikoiva. Visserin mukaan luetteloon päästäkseen kaupungin on täytynyt olla merkittävä sekä maantieteellisesti että mytologisesti. Lisäksi luettelosta puuttuu merkittäviä alueita, jotka olivat kreikkalaista maailmaa Homeroksen aikana, mutta eivät luettelon kuvauksen perusteella vielä mykeneläisellä ajalla: esimerkiksi Joonian, Suur-Kreikan ja Kyrenen siirtokunnat eivät näy luettelossa, eivätkä Pohjoisen Egean saaret ole vielä kreikkalaisia; myös Kykladit puuttuvat luettelosta syystä, jota ei tunneta.


title: Laivaluettelo

text: Troijan sotaan purjehtineiden laivojen luettelo esiintyy myös Pseudo-Apollodoroksen teoksessa "Bibliotheke". Apollodoros luettelee 30 joukko-osastoa, joilla on 43 johtajaa ja yhteensä laivaa. Hyginus puolestaan luettelee 245 laivaa.


title: Primadonna (Alla Pugatšovan kappale)

text: Primadonna on Alla Pugatšovan esittämä kappale, jolla hän edusti Venäjää vuoden 1997 Eurovision laulukilpailussa Irlannin Dublinissa.


title: Primadonna (Alla Pugatšovan kappale)

text: Kappale sijoittui Euroviisuissa viidenneksitoista 33 pisteellä.


title: Henrik Schwarz

text: Henrik Schwarz (s. 31. toukokuuta 1972 Bergatreute, Länsi-Saksa) on saksalainen deep house -tuottaja ja DJ. Hän on tehnyt remix-versioita muun muassa seuraavien yhtyeiden ja artistien kappaleista: Coldplay, Mary J. Blige, Foals, James Brown, The Jackson 5, Ane Brun, Carl Craig, London Grammar, Boy George, Amampondo, Ben Westbeech, Stevie Wonder, Mark Murphy, Mari Boine, Fritz Kalkbrenner, Sven Väth, Jazzanova feat. Paul Randolph, Coldcut feat. Robert Owens, Underworld ja Unkle.


title: Mysterious Woman

text: Mysterious Woman on Marc Robertsin esittämä kappale, jolla hän edusti Irlantia vuoden 1997 Eurovision laulukilpailussa Irlannin Dublinissa.


title: Mysterious Woman

text: Kappale sijoittui Euroviisuissa toiseksi 157 pisteellä.


title: Timo Mäkinen (jääkiekkoilija)

text: Timo Mäkinen (s. 1. huhtikuuta 1969 Turku) on uransa lopettanut suomalainen jääkiekkoilija, pelipaikaltaan oikea laitahyökkääjä. SM-liigassa hän pelasi yhteensä 90 ottelua SaiPan ja KalPan joukkueissa vuosina 1996–1998. Toiseksi korkeimmalla sarjatasolla hän edusti TuToa ja SaiPaa.


title: Salve (kirja)

text: Salve – 120-vuotias merimieskapakka Helsingin Hietalahdessa on Sakari Nupposen kirjoittama kirja helsinkiläisestä ravintolasta Salvesta. Kirja on ilmestynyt vuonna 2017, ja sen on kustantanut Siltala.


title: Salve (kirja)

text: Kirja kertoo ravintolan historian siitä alkaen, kun se perustettiin vuonna 1897 kioskina. Alkuvaiheista ei juuri ole tietoja, edes kioskin omistajaa ei tiedetä, joten kirja lähtee varsinaisesti liikkeelle vuodesta 1927, jolloin Hietalahdenranta 11:een valmistui rakennus, johon Salve muutti ja aloitti toimintanta kahvilana. Kirja kattaa Salven vaiheet aina siihen asti, kun ravintola siirtyi syksyllä 2016 uuteen osoitteeseen Hietalahdenranta 5:een satama-altaan toiselle puolelle.


title: Salve (kirja)

text: Kirja ei kerro syvemmin Salven muuton taustoista, siitä kuinka talonyhtiö uskoi voivansa vuokrata ravintolan toiselle yritykselle, kun tosiasiassa se saattoi vuokrata vain liiketilan.


title: Salve (kirja)

text: Kirjan mukaan ravintola oli alamaissa ja lähellä konkurssia 1990-luvun alussa laman aikaan, mutta nousu alkoi uuden ravintolapäällikön Jatta Heinon ansiosta. Silloin ravintolan ilme siistiytyi vanhasta merimieskapakasta nykyiseen muotoon, ja sen tavaramerkiksi tulivat silakat.


title: Salve (kirja)

text: Kirjassa on runsas kuvitus, mutta kuvatekstit ovat erikseen kirjan lopussa, jossa on myös henkilöhakemisto.


title: HMS Osprey (1897)

text: HMS Osprey oli Britannian Kuninkaallisen laivaston Gipsy-luokan torpedovenehävittäjä.


title: HMS Osprey (1897)

text: Alus tilattiin Fairfield Shipbuilding and Engineering Companyltä Govanista osana vuosien 1896-1897 laivasto-ohjelmaa ja sen köli laskettiin 14. marraskuuta 1896 telakkanumerolla 397. Alus laskettiin vesille 7. huhtikuuta 1897 ja se valmistui heinäkuussa 1898.


title: HMS Osprey (1897)

text: Alus myytiin romutettavaksi 4. marraskuuta 1919 J. H. Leelle.


title: HMS Leven (1898)

text: HMS Leven oli Britannian Kuninkaallisen laivaston vuonna 1899 valmistunut torpedovenehävittäjä.


title: HMS Leven (1898)

text: Alus tilattiin Fairfield Shipbuilding and Engineering Companyltä Govanista osana vuosien 1897-1898 laivasto-ohjelmaa ja sen köli laskettiin 24. tammikuuta 1898 telakkanumerolla 405. Alus laskettiin vesille 28. kesäkuuta 1898 ja se valmistui heinäkuussa 1899.


title: HMS Leven (1898)

text: Alus myytiin 14. syyskuuta 1920 Hayesille Porthcawliin.


title: Alain Chamfort

text: Alain Chamfort (s. Alain Joseph Yves Le Govic, 2. maaliskuuta 1949) on ranskalainen laulaja, jolla on juuret Bretagnesta.


title: Joe Johnson (snookerpelaaja)

text: Joe Johnson (s. 29. heinäkuuta 1952) on englantilainen entinen snookerpelaaja, joka voitti vuonna 1986 Snookerin maailmanmestaruuden. Hän oli myös vuonna 1987 finaalissa, mutta hävisi tuolloin 1980-lukua hallitsevalle Steve Davisille erin 18-14.


title: Jack Lisowski

text: Jack Lisowski, lempinimeltään ”Jackpot”, (s. 25. kesäkuuta 1991 Cheltenham, Englanti) on englantilainen snooker-ammattilainen. Hän on ollut ammattilainen vuodesta 2010 alkaen, ja tehnyt vuonna 2012 täyden maksimibreikin. Lisowskin korkein ranking-sijoitus on 34. vuonna 2013 kesällä.


title: Teodor, pikku hinaaja

text: Teodor, pikku hinaaja () on Andrew Cochranin luoma kanadalainen lasten televisiosarja, jota tuotettiin vuosina 1993–2001. Siinä seurataan viiden hinaaja-aluksen ja Satamapäälikkön arkea ”Suuressa satamassa”. Sarjaa tuotti nykyään lopetettu Cochran Entertainment Halifaxissa ja hahmot perustuvat Halifaxin sataman oikeisiin laivoihin (minne sarja myös sijoittuu). Sarjaa tähditti The Mamas & the Papas-yhtyeen jäsen Denny Doherty, joka ääninäytteli kaikkia hahmoja englanniksi. Sarjan hahmot olivat radio-ohjattuja pienoismalleja.


title: Teodor, pikku hinaaja

text: Sarjan jälkiäänityksen teki Film & Cartoon Finland. ja Suomenkielisenä kertojana toimi Jari Silvennoinen.


title: Teodor, pikku hinaaja

text: Mallit ja lavasteet ovat nykyään esillä Maritime Museum of the Atlanticissa. Sarja nousi niin suosituksi, että Teodorista tehtiin täysmittainen oikea hinaaja. Nykyään museon vierailijat voivat käydä sillä kiertoajelulla Halifaxin satamassa.


title: Jari ”Cyde” Hyttinen

text: Cyde Hyttinen (s. 22. helmikuuta 1959 Joensuu) on suomalainen muusikko, tuottaja ja viestintä- ja markkinointialan yrittäjä. Hyttinen on helsinkiläisen Provisual Oy:n ja Olutposti media Oyn omistaja.


title: Jari ”Cyde” Hyttinen

text: Hyttisen muusikkoura alkoi vuonna 1978 Sight-nimisen yhtyeen toisena solistina ja kitaristina Ismo Alangon parivaljakkona. Tämän jälkeen hän vaikutti yhtyeissä Luuvitonen ja Jerry & Tornados. Levyttävän artistin ura alkoi vuonna 1979 Jerry Sultsina & Karelian piirakat -yhtyeessä. Yhtye julkaisi ”Viekas vilppi” -nimisen singlen, joka perustui ”työväenvirteen” numero 440 (virsi poistettiin virsikirjauudistuksessa). Miehistövaihdoksen jälkeen yhtye muutti nimensä pelkäksi Jerry Sultsinaksi ja siltä ilmestyi albumi "Viimeinen mies" vuonna 1981 ja vielä yksi single vuonna 1982. Hyttinen perusti Jouni "Joni" Mömmön ja ystäviensä kanssa Silmienvaihtajat nimisen yhtyeen. Mömmön sairastumisen jälkeen yhtye jatkoi nimellä Kosmonauts levyttäen Politricks -nimisen LP:n vuonna 1988 ja Ydintuulee CD:n vuonna 1993. Cyde toimi kitaristina ja laulajana myös Ismo Alangon Radio -yhtyeen singlellä ”Lokaa ja kuita” sekä Ismo Alanko Puusta pudonneet -yhtyeessä. Alangon veljesten kanssa hän perusti vuonna 1989 yhtyeen Sössölandian Kultakurkut, joka on esiintynyt harvakseen muun muassa Helsingin juhlaviikoilla, Ilosaarirockissa ja Ruisrockissa sekä pienissä kaveripiirin juhlissa.


title: Jari ”Cyde” Hyttinen

text:
Cyde Hyttinen toimi nuoruutensa rakennus- ja restaurointialalla muun muassa maalarina, huonekaluentisöijänä ja sisustussaneeraajana.
Muusikkouran alettua hän toimi samalla ovimiehenä ja yleismiehenä joensuulaisessa kulttuuriravintola Kebabissa. Ravintolan lopetettua toimintansa Hyttinen perusti vuonna 1990 rock- ja kulttuuriravintola Rocklubi Kerubin sekä tuotti konsertteja ja kiertueita. Kerubi jatkaa toimintaansa edelleen mutta eri omistuksessa. Vuonna 1994 Hyttinen perusti Pikku Enkeli -levykaupan joka oli Levykauppa Levy Eskojen esiaste.


title: Jari ”Cyde” Hyttinen

text: Vuonna 1994 Hyttinen aloitti Joensuun laulujuhlien Juhannusfestivaalin tuottajana ja ohjelmapäällikkönä ja toteutti Ilosaarirockin alue- ja backstage-palvelut sekä oheisklubit. Vuonna 1996 Hyttinen perusti internetsisältöjä tuottavan yrityksen Net Angelin levykauppa Pikku Enkelin kellariin vuonna 1997. Tämän jälkeen hän siirtyi osakkaaksi Provisual-multimediayritykseen. Provisual Oy tuotti lähinnä perinne- ja populaarikulttuuriin keskittyviä internetjulkaisuja sekä Eastpop nimisen CD-ROM -teoksen. Teos julkaistiin vuonna 2000 Hyttisen tuottamassa Eastpop-festivaalissa, jossa esiintyivät muun muassa Hassisen Kone, Nightwish, Neljä Ruusua ja Eläkeläiset. Tapahtuma lähetettiin livenä verkossa ja siitä tehtiin ”Hassisen Kone – 20 vuotta myöhemmin” -DVD sekä televisio-ohjelma. Ohjelma voitti Paras musiikkiohjelma -Venlan vuonna 2002.


title: Jari ”Cyde” Hyttinen

text: Hyttinen ja Provisual Oy muuttivat Helsinkiin vuonna 2001 perustaakseen vuonna 2002 Pixoff.net -elokuvayhteisön verkkoon yhteistyössä av-alan yhdistysten ja yritysten kanssa. Pixoff voitti useita alan palkintoja. Yhtiö keskittyi lukuisten musiikkialan DVD – ja hybridijulkaisuiden tuottamiseen] sekä niiden viestintään ja markkinointiin. Hyttinen toimi vastaavana tuottajana noin 40:llä kotimaisella musiikki-DVD:llä, Tapio Rautavaara, Juha Wainio, Esa Pakarinen, Kari Tapio hybriditeoksilla, mm. Hassisen Kone, Värttinä ja Ismo Alanko Teholla TV ohjelmat ja Jaakko Teppo-, Esa Pakarinen- ja Lähtekäämme metsään - lastenmusikaalin ja sama nimisen äänitteen. Hyttinen tuotti myös mobiilisovelluksia eri yhtyeille kuten Nightwish, Ismo Leikola, Hassisen Kone sekä toimitti kolme kirjaa Festariopas, Aika laulaa lapsen kanssa sekä Artisti ABC. Samaan aikaan yhtiö teki useita viestintä- ja mainoskampanjoita tapahtumille sekä kulttuuri- ja ravintola-alan yrityksille.


title: Jari ”Cyde” Hyttinen

text: Vuonna 2013 Hyttinen perusti Facebookiin ”Tolkku käteen alkoholiverotuksessa” -kampanjan sekä aihetta käsittelevät verkkosivut. Kampanja toteutti lukuisia eri tapahtumia ja tempauksia. Hyttinen perusti Facebookkiin myös Pienpanimot -yhteisön ja sähköisti Suomen Olutseura ry:n OlutPOSTI-lehden liiketoiminnan ja on vuoden 2018 alusta kyseisen median kustantaja. Cyde Hyttinen valittiin vuoden 2014 ulkopohjoiskarjalaiseksi. Valinnan perusteina muun muassa se, kuinka Cyde Hyttinen on tuonut Pohjois-Karjalaa positiivisesti esille jo vuosia. Vuoden ulkopohjoiskarjalaisen titteli myönnetään taustaltaan pohjoiskarjalaiselle, valovoimaiselle vaikuttajalle, joka on tuonut pohjoiskarjalaisuutta myönteisellä tavalla esille. Vuoden ulkopohjoiskarjalaisen valinnasta päättävät Pohjois-Karjalan maakuntaliitto, Joensuun kaupunki, Itä-Suomen yliopisto ja sanomalehti Karjalainen.


title: Jari ”Cyde” Hyttinen

text: Vuoden ulkopohjoiskarjalainen 2014: Vuoden ulkopohjoiskarjalaisen valinnasta päättävät Pohjois-Karjalan maakuntaliitto, Joensuun kaupunki, Itä-Suomen yliopisto ja sanomalehti Karjalainen.


title: Markus Ahonen

text: Markus Ahonen (s. 1972 Helsinki) on suomalainen kirjailija ja toimittaja.


title: Markus Ahonen

text: Markus Ahonen vietti lapsuutensa Vantaalla, Martinlaaksossa. Lapsuuden kesät hän on viettänyt Päijät-Hämeessä, jonka maisemia muun muassa Heinolasta ja Asikkalasta esiintyy esikoisteoksessa Meduusa ja Isaksson-sarjan toisessa romaanissa Palava sydän. Helsingin ja Vantaan lisäksi Hämeenkoski, Lahti, Turku, Naantali, Kaarina, Vihti ja Srebrenica ovat esillä viidennessä romaanissa Sieluttomat. Ahonen on opiskellut Turun yliopistossa viestintää ja kotimaista kirjallisuutta. Nykyään hän asuu Irlannissa.


title: Markus Ahonen

text: Ahonen on työskennellyt päijäthämäläisten paikallislehtien, kuten Päijät-Hämeen ja Seutuneloset-lehtiryhmän edeltäjän Seutuviikon päätoimittajana sekä varsinaissuomalaisen Kaarina-lehti -paikallislehden toimittajana ja päätoimittajana. Hän on myös kirjoittanut televisioon sketsi- ja viihdeohjelmia. Nykyään hän on kirjailijan työnsä ohella lentävä kirjeenvaihtaja ja vapaa toimittaja pitäen nykyistä kotimaataan Irlantia asemapaikkanaan.


title: Markus Ahonen

text: Ahosen ensimmäinen romaani "Meduusa" palkittiin Kouvolan dekkaripäivien juhlavuoden dekkariromaanikilpailussa kolmannella palkinnolla vuonna 2006. Toinen Isaksson-sarjan dekkari "Palava sydän" ilmestyi vuonna 2008 ja kolmas "Jäljet" 2014. Sarjan neljäs osa, Helsingin Vuosaareen, Vantaalle, Syyriaan ja Irlantiin sijoittuva "Sydämenmurskajaiset" ilmestyi WSOY:n kustantamana vuonna 2016. Samana vuonna WSOY julkaisi myös koko aikaisemman sarjan uusittuina painoksina. Isaksson-sarjan viides romaani Sieluttomat ilmestyy maaliskuussa 2019.


title: Markus Ahonen

text: Rikoskirjoissaan Ahonen pohtii yhteiskunnallisten asioiden, suomalaisen ilmapiirin ja ihmissuhteiden lisäksi ihmisten välillä olevia ehkä turhiakin jännitteitä ja miten ne johtavat rikokseen. Teosten päähenkilö on Helsingin poliisin väkivaltarikosyksikön rikosylikonstaapeli Markku Isaksson ja niiden kerronta noudattaa pohjoismaista tyyliä sisältäen myös pikkutarkkaa Helsingin ja Vantaan kuvaamista. Kotiseuduiltaan fyysisiä ja psykologisia aineksia ammentavan Ahosen tyyliä on verrattu muun muassa norjalaisen Jo Nesbøn, suomalaisen Matti Yrjänä Joensuun ja yhdysvaltalaisen Patricia Highsmith'n tyyleihin, rakenteisiin ja psykologiseen kerrontatapaan.


title: Markus Ahonen

text: Vuonna 2012 Ahonen julkaisi kaksi lastenkirjaa: "Haikarasaaren vauvasatama ja muita tarinoita" ja "Karkaileva bussi ja kaiken maailman ihmeelliset vempeleet" sekä melankolisten rakkausaiheisten novellien kokoelman "Kotipaikkani on rakkaus". Se on ilmestynyt englanniksi nimellä "My Hometown Named Love".


title: Markus Ahonen

text: Harrastuksikseen Ahonen on maininnut musiikin, kirjat, elokuvat, kuntoilun ja kaikenlaisen turhana pidetyn tiedon muistamisen.


title: Sivacanthion

text: Sivacanthion (nimen merkitys: ”Shivan piikikäs”) on sukupuuttoon kuollut jyrsijäsuku, joka eli mioseenilla Pakistanissa. Suvun ainoa laji, "S. complicatus", oli piikkisikojen heimon varhaisin laji. "Sivacanthion" oli rakenteltaan hyvin samankaltainen kuin nykyiset piikkisiat, vaikka se ei ollutkaan niiden suora kantamuoto. Sen tanakka ruumis oli piikeiksi muuntuneiden karvojen suojaama.


title: Purtilot

text:
Purtilot () on britannialainen lasten televisiosarja, jossa seurataan hinaaja-alusten seikkailuja. Sarja on Tuomas Veturin spinoff-sarja.
Dubbaus äänitettiin alkuperäisen äänityksen päälle siten, että englanninkielinen äänitys kuului taustalla vaimeana.


title: Keihärinkoski (kylä)

text: Keihärinkoski on Viitasaaren länsiosassa sijaitseva kylä, jossa sijaitsee Keihärinkoski-niminen koski, jossa vesi virtaa Muuruejärvestä Keiteleeseen.


title: Keihärinkoski (kylä)

text: Keihärinkoskelta on löydetty ja ajoitettu yksi kivikautinen asuinpaikka. Esinelöytöjen Heinäsaaren asuinpaikka on ajoitettu kampakeraamisen kulttuurin ajalle. Muiden Keitele-järven pohjoisosien rannoilta löytyneiden asuinpaikkojen vertailun perusteella on pidetty mahdollisena, että asuinpaikka on aikaisintaan noin 3400 eaa.


title: My Little Princess

text: My Little Princess on vuonna 2011 ensi-iltansa saanut Eva Ionescon ohjaama ranskalainen draamaelokuva, jonka pääosissa ovat Isabelle Huppert ja Anamaria Vartolomei. Elokuva on Ionescon esikoisohjaus.


title: My Little Princess

text: "My Little Princess" on omaelämäkerrallinen ja perustuu Ionescon omaan lapsuuteen 1970-luvun Pariisissa ja suhteeseen äitiinsä, valokuvaaja Irina Ionescoon, joka otti ja julkaisi nuoresta tyttärestään eroottisia alastonkuvia. Elokuvan käsikirjoituksen laativat Ionesco, Marc Cholodenko ja Philippe Le Guay. François Marquis oli elokuvan tuottajana.


title: My Little Princess

text: "My Little Princess" sai ensi-iltansa vuoden 2011 Cannesin elokuvajuhlilla "Semaine de la critique" -esityssarjassa, missä Ionesco oli ehdokkaana parhaan elokuvan Kultaisen kameran ja Queer Palmin saajaksi. Ionesco palkittiin Mumbain elokuvajuhlien parhaan elokuvan Kultaisella portilla ja parhaan ohjaajan Hopeisella portilla. Isabelle Huppert ja Anamaria Vartolomei palkittiin roolisuorituksistaan Mumbain elokuvajuhlien jaetulla parhaan naisnäyttelijän palkinnolla. Elokuva sai muun muassa myös kaksi César-ehdokkuutta parhaasta elokuvadebyytistä ja puvustuksesta.


title: My Little Princess

text: 10-vuotias Violetta Giurgiu (Anamaria Vartolomei) asuu isoäitinsä (Georgetta Leahu) luona pienessä asunnossa, mutta kaipaa valokuvaajaäitiään Hannaa (Isabelle Huppert) ja janoaa tältä huomiota. Toive toteutuu, kun äiti keksii ottaa hänet uudeksi valokuvauskohteekseen. Violetta nauttii poseeraamisesta ja siitä, että saa viettää äitinsä kanssa aikaa. Mikään ei kuitenkaan saa mennä äidin visioiden edelle, ei edes oman lapsen hyvinvointi. Hannan ottamat kuvat nuoresta tyttärestään alkavat saada hyvin nopeasti paljon huomiota ja Violettan satu muuttuu pian painajaiseksi.


title: My Little Princess

text: Eva Ionesco laati "My Little Princessin" käsikirjoituksen jo 2000-luvun alussa, mutta hän joutui odottamaan tuotannon alkamista kymmenen vuotta rahoituksen puuttuessa.


title: My Little Princess

text: Violetta Giurgiun rooliin koe-esiintyi yli neljän kuukauden aikana 500 tyttöä. Roolin sai lopulta kokematon romanialaissyntyinen Anamaria Vartolomei, jonka ensimmäinen rooli Violetta Giurgiu on. Isabelle Huppert oli Ionescon ainoa vaihtoehto Hanna Giurgiun rooliin. Ionesco oli jo kauan halunnut työskennellä Huppertin kanssa.


title: My Little Princess

text: "My Little Princess" kuvattiin työnimellä "I’m Not a Fucking Princess" Le Pré-Saint-Gervaisin kunnassa Seine-Saint-Denisin departementissa Ranskassa vähän yli kolmen miljoonan euron budjetilla. Elokuvan tuotantoyhtiöinä olivat Les Productions Bagheera ja France 2 Cinéma. Elokuvan virallinen traileri julkaistiin 29. huhtikuuta 2011.


title: My Little Princess

text: "My Little Princess" sai ensi-iltansa Cannesin elokuvajuhlilla Ranskassa 17. toukokuuta 2011. Elokuva sai teatteriensi-iltansa Ranskassa 29. kesäkuuta 2011, oli Sophie Dulac Distributionin teatterilevittämä ja keräsi teatterikierroksensa aikana 70 929 katsojaa. Elokuva sai ranskalaisilta elokuvakriitikoilta ja yleisöltä lähinnä myönteisen vastaanoton. "My Little Princess" ei saanut Suomessa teatteriensi-iltaa, mutta se esitettiin Espoo Cinén elokuvajuhlilla elokuussa 2011.


title: My Little Princess

text: "My Little Princess" julkaistiin Ranskassa DVD:lle 8. marraskuuta 2011.


title: Valie Export

text: Valie Export (usein suuraakkosin VALIE EXPORT, aiemmin Waltraud Höllinger, omaa sukua Lehner, s. 17. toukokuuta 1940 Linz) on itävaltalainen performanssi- ja mediataiteilija. Hän vaihtoi nimensä vuonna 1967, koska ei halunnut kantaa isänsä tai entisen miehensä nimeä. Nimen Export ja sen logomaisen kirjoitusasun hän lainasi suositulta savukemerkiltä.


title: Valie Export

text: Exportin tunnetuimpiin teoksiin kuuluu performanssi "Tapp und Tastkino" ("Touch and Tap Cinema," 1968). Siinä taiteilija seisoi kadulla ilman paitaa, ylävartalonsa verhona elokuvateatteria esittävä laatikko. Ohikulkijoita kutsuttiin työntämään kätensä esiripun taakse, missä vastassa olivat taiteilijan paljaat rinnat. Teoksen kokeminen oli rajoitettu 30 sekuntiin henkilöä kohti. Teoksen ensiesitys herätti paheksuntaa ja jopa noitavainopuheita. Taiteilija on itse on sanonut feministisen teoksen tarkastelevan myös elokuvan mediaa. Se korvaa katsomisen kosketuksella ja rinnastaa valkokankaan ihoon. Yleisö joutuu intiimiin kontaktiin sen kehon kanssa, jota se elokuvissa tirkistelee matkan päästä ja pimeässä.


title: Valie Export

text: Samoihin teemoihin liittyy performanssi "Aktionhose: Genitalpanik" ("Action Pants: Genital Panic," 1968). Export kulki müncheniläisessä taide-elokuvateatterissa penkkirivien välissä jalassaan housut, joiden haaroista oli leikattu pala pois ja jotka paljastivat sukuelimet. Toisinaan kerrotaan myös, että performanssi tapahtui pornoelokuvateatterissa ja taiteilijalla oli mukanaan konetuliase. Tähän lienee vaikuttanut julistesarja, jonka taiteilija teki seuraavana vuonna muistoksi performanssista.


title: Valie Export

text: Performanssien vieminen perinteisten taidelaitosten ulkopuolelle oli Exportille tärkeää varsinkin uran alkuvaiheissa. Vuonna 1971 hänen teoksensa "Facing a Family" esitettiin Itävallan televisiossa. Viisiminuuttinen elokuva esitti nelihenkistä perhettä katsomassa televisiota ja ruokailemassa. Perhe katsoi kohti kameraa, jonka välityksellä katsojat kotisohvilla katsoivat perhettä.


title: Valie Export

text: Performanssien lisäksi Export on tehnyt lukuisia elokuvia ja muita mediateoksia. Hänen taidettaan on esitelty näyttelyissä ja tapahtumissa eri puolilla maailmaa, ja hän on saanut lukuisia taidepalkintoja. Vuonna 2007 hän osallistui Kasselin Documenta -tapahtumaan ja Venetsian biennaaliin. Viimemainitussa hän esitti kahden mediataideteoksen lisäksi performanssin "The voice as performance, act and body." Siinä nenän kautta sisään työnnetty kamera kuvasi Exportin äänihuulia samalla, kun tämä luki itse kirjoittamaansa, kielen alkuperää käsittelevää tekstiä. Katsojat näkivät liikkuvat äänihuulet suurilta näytöiltä.


title: Thomas and the Magic Railroad

text: Thomas and the Magic Railroad () on brittiläis-amerikkalainen elokuva, joka sai ensi-iltansa Yhdysvalloissa vuonna 2000. Se perustuu "Tuomas Veturi" -sarjaan ja sen amerikkalaiseen spinoff-sarjaan nimeltä "Shining Time Station".. Elokuvan ohjasi alkuperäisen sarjan luonut Britt Allcroft.


title: Jacques-Germain Soufflot

text:
Jacques-Germain Soufflot (1713–1780) oli ranskalainen arkkitehti. Hän sai vaikutteita antiikin,
manierismin ja barokin arkkitehtuurista. Soufflot työskenteli aiemmin Lyonissa, mutta 1855 kutsuttuna siirtyi Pariisiin. Hän oli yksi varhaisista uusklassisisteista. Hänen töistään tärkein on Pariisin Panthéon-kirkko. Se edustaa varhaista uusklassismia. 1764 Soufflet julkaisi Paestumin temppeleistä tehtyjä mittauspiirustuksia.


title: Jesús-Rafael Soto

text: Jesús-Rafael Soto (5. heinäkuuta 1923 Ciudad Bolívar, Venezuela – 17. tammikuuta 2005 Pariisi, Ranska) oli venezuelalaissyntyinen taiteilija. Hän tuli tunnetuksi valokineettisillä teoksilla, joissa ilmenee väreilevää liikettä, joka johtuu pohjalevyn ja sen eteen sijoitetun metallilankakudoksen yhteisvaikutuksesta.


title: Kalevan kisat 2017

text: Kalevan kisat 2017 eli yleisurheilun Suomen-mestaruuskilpailut järjestettiin 20.–23. heinäkuuta 2017 Seinäjoella. Ne olivat neljännet Seinäjoella järjestettävät Kalevan kisat. Kilpailujen tapahtumapaikkana oli Seinäjoen remontoitu keskuskenttä, jolle asennettiin uusi mondopinnoitus. Kisojen pääsihteerinä toimi Johanna Manninen ja järjestelytoimikunnan puheenjohtajana Olli-Pekka Karjalainen. Mestaruuksia jaettiin kaikkiaan 42 lajissa.


title: Kalevan kisat 2017

text: Kalevan kisat oli yksi Suomi 100 -juhlavuoden päätapahtumista. Kisojen suojelijana toimi tasavallan presidentti Sauli Niinistö. Aiemmat Seinäjoella pidetyt Kalevan kisat järjestettiin vuosina 1952, 1975 ja 1999. Kesällä 2017 Kalevan kisat täyttivät 110 vuotta.


title: Verona (täsmennyssivu)

text: Verona voi tarkoittaa ainakin seuraavia:


title: Rosewood (televisiosarja)

text: Rosewood on yhdysvaltalainen Todd Harthanin luoma draamasarja, jonka päärooleissa ovat Morris Chestnut ja Jaina Lee Ortiz. Sarjan esittäminen aloitettiin yhdysvalloissa 23. syyskuuta 2015 Foxin kanavalla.


title: Rosewood (televisiosarja)

text: Huhtikuussa 2016 Fox ilmoitti tilanneensa sarjalle toisen tuotantokauden, jonka esittäminen aloitettiin 22. syyskuuta 2016. Toinen kausi jäi sarjan viimeiseksi.


title: Rosewood (televisiosarja)

text: Tapahtumat sijoittuvat Miamin lämmössä työskentelevän yksityisen kuolinsyytutkijan patologi Beaumont Rosewoodin (Morris Chestnut) elämän ympärille. Ammattinsa myötä hän pääsee usein keskelle toimintaa etsivä Annalise Villan (Jaina Lee Ortiz) kanssa.


title: Päijänteen matkustajaliikenne

text: Päijänteen matkustajaliikenne koostuu useiden järvimatkailuyriysten aluksista. Pisimmät risteilyt ulottuvat Lahdesta, Lahden satamasta, Jyväskylään, Jyväskylän satamaan Lutakossa.


title: Antony Tudor

text: Antony Tudor (s. 4. huhtikuuta 1909 Lontoo – 19. huhtikuuta 1987) oli brittiläinen balettitanssija ja koreografi. Vuosina 1930–1938 hän tanssi mm. Ballet Rambertin ja Sandlers Wells Ballet’n solistina. Tämän jälkeen hän muutti Yhdysvaltoihin, missä esiintyi Ballet Theatressa ja toimi vuodesta 1947 johtajana Metropolitan-balettikoulussa. 1960-luvun alkupuolella hän oli Tukholman oopperan balettimestari.


title: International Karate Organization

text: International Karate Organization, myös Kyokushinkaikan, lyhyesti IKO on japanilainen kyokushinjärjestö, joka perustettiin 1964. Järjestön puheenjohtaja on Akiyoshi Matsui, joka tunnetaan virallisemmin Kancho Shokei Matsui.


title: International Karate Organization

text: Kyokushinin perustaja Mas Oyama perusti kansainvälisen järjestön 1964 muutettuaan dojonsa Tokioon, jossa hän piti virallisen avajaisen kesäkuussa 1964. Sittemmin Kyokushinilla on jäseniä yli 120 maassa. 1969 Oyama järjesti ensimmäiset Japanin mestaruuskilpailut, jotka käytäisiin vuosittain. Myöhemmin 1975 hän perusti ensimmäiset maailmanmestaruuskilpailut, jotka puolestaan käydään joka neljäs vuosi. Oyama perusti vielä toisen Japanin mestaruuskilpailut, jotka käydään painoluokittain. Alkuperäinen turnaus käydään avoimessasarjassa.


title: International Karate Organization

text: Oyaman kuoltua 1994 hän jätti puheenjohtajan tehtävät hänen oppilaalleen Akiyoshi Matsuille. Sittemmin Matsui on laajentanut Kyokushinin kilpailutoimintaa ja järjestänyt maailmanmestaruuskilpailuja myös naisille, senioreille ja nuorille alle 18-vuotiaille. Lisäksi hän perusti katakilpailut maailmanmestaruuskilpailuihin ja vuodesta 1997 lähtien käyty painoluokallinen maailmanmestaruuskilpailut.


title: Nikolai Tšerkasov

text: Nikolai Tšerkasov (7. elokuuta 1903 – 1966) oli venäläinen näyttelijä, yksi Neuvostoliiton elokuvanäyttelijöiden suuren joukon merkittävimmistä persoonallisuuksista. Hän oli mukana noin 40 elokuvassa, joista tärkeimpänä pidetty on Sergei Eisensteinin "Iivana Julma", jossa hänen pääosanesitystään pidetään mestarillisena. Muita huomattavia ovat ainakin "Aleksanteri Nevski" ja Kozintsevin "Don Quijote". Hän esiintyi myös teatterissa.


title: David Tudor

text: David Tudor [tjuːdər] (26. tammikuuta 1926, Philadelphia – 1996) oli yhdysvaltalainen pianisti. Hän kuului avantgardistisen musiikin (mm. John Cage) tunnetuimpiin esittäviin taiteilijoihin. Tudor esitti etenkin uusinta musiikkia. Muun muassa Karlheinz Stockhausen, John Cage ja Sylvano Bussotti omistivat Tudorille teoksiaan. 1960-luvulla Tudor alkoi kehittää elektronisten soitinten käyttöä ja säveltää mm. näyttämömusiikkia. John Cage ja David Tudor ottivat käyttöön preparoidun pianon.


title: Philippe Soupault

text: Philippe Soupault (1897–1990) oli ranskalainen kirjailija, yksi surrealismin perustajista. Hänen runojaan ovat mm. "Georgia" (1924) ja "Poésies Complètes" (1938), romaaneja mm. "Le Bon Apôtre" (1938) ja omaelämäkerta "Journal d’un fantôme" (1946) Philippe Soupault ja Louis Aragon tapasivat Guillaume Apollinairen luona ja perustivat 1919 aikakauslehden "Littérature".


title: Antonín Sova

text: Antonín Sova (1864–1928) oli tšekkiläinen kirjailija. Hän oli Prahan kaupunginkirjaston hoitaja 1898–1920. Hänen tuotantoonsa sisältyy realistisia suurkaupunkikuvauksia, rakkausrunoja sekä myöhemmältä ajalta olevia aikaa arvostelevia runoja. Hän oli impressionisti ja satiirikko. Sovan runot ovat muodoltaan huolellisesti viimeisteltyjä. Sova oli Tšekin huomattavimpia 1900-luvun alun runoilijoita. Hän oli aikanaan maansa kirjallisuuskritiikin johtajia ja yksi maansa merkittävimmistä symbolisteista.


title: Keltinkeskus

text: Keltinkeskus on pienalue Jyväskylän Keltinmäen kaupunginosassa. Epävirallisesti Keltinmäellä monesti tarkoitetaan ainoastaan Keltinkeskusta. Keltinkeskuksen länsiosassa on enimmäkseen kerrostaloja mutta itäosassa rivitaloja. Kerrostaloissa on runsaasti KOAS:n opiskelija-asuntoja.


title: Keltinkeskus

text: Keltinkeskuksessa sijaitsee Kotalampi, jonka ympärillä on Kotalammen liikuntapuisto.


title: Keltinkeskus

text: Palveluja alueella ovat muun muassa baari, Keltinmäen Sale, Keltinmäen lähikirjasto, kirkko, alakoulu, päiväkoti, vanhusten päiväkeskus, pizzeria, parturi, hieroja ja R-kioski, jonka yhteydessä toimii asiamiesposti. Keltinmäen Keidas on asukasyhdistyksen ylläpitämä vapaa-ajan harrastus- ja toimintatila. Keltinkeskuksen pääkatuna on Keltinmäentie. Muut Keltinkeskuksen kadut on nimetty sienten mukaan.


title: Lemmensilta (Jyväskylä)

text: Lemmensilta on silta, joka yhdistää Jyväskylän Säynätsalon Lehtisaaren Muuratsalon saareen. Silta ylittää Kuusainsalmen. Sillan kautta kulkevan kadun nimi on Saaritie. Siltaa on pidetty idyllisenä.


title: Palvajärvi

text: Palvajärvi on järvi Jyväskylän ja Laukaan rajalla. Sen yli kulkee rautatie. Se laskee Leppäveteen. Sen pinnankorkeus merenpinnasta on 103,2 metriä. Yksi sen lahdista on Särkänlahti, yksi taas Kotilahti.


title: Tic Tac Toe (yhtye)

text: Tic Tac Toe on saksalainen pop/rap-bändi joka teki musiikkia pääasiassa 90-luvulla. Bändi hajosi 1997, kerääntyi uudelleen vuonna 2000 uuden jäsenen kanssa ja hajosi samana vuonna uudestaan. Vuonna 2005 alkuperäiset jäsenet taas kokoontuivat mutta hajosivat 2007. Vuonna 2016 he yhden kappaleen äänittivät ja hajosivat taas.Vuonna 1994 Tic Tac Toe julkaisi ensimmäisen singlensä. Vuonna 1997 Klappe Die 2 Te:n äänitysten jälkeen yksi jäsenistä (Ricky) lähti soololive-esityksille. Silloin Jazzy ja Lee (Liane Wiegelmann) ottivat Sara-laulajan mukaansa.


title: Tic Tac Toe (albumi)

text: Tic Tac Toe on saman nimisen yhtyeen esikoisalbumi. Se julkaistiin 15. huhtikuuta 1996 levymerkillä BMG.


title: Lehtisaari (Tampere)

text: Lehtisaari on Pyhäjärven saari Tampereen Pyynikillä. Saarella ei ole asutusta.


title: HMS Falcon (1899)

text: HMS Falcon oli Britannian Kuninkaallisen laivaston vuonna 1901 valmistunut Gipsy-luokan torpedovenehävittäjä.


title: HMS Falcon (1899)

text: Alus tilattiin Fairfield Shipbuilding and Engineering Companyltä Govanista osana vuosien 1898-1899 laivasto-ohjelmaa ja sen köli laskettiin 26. kesäkuuta 1899 telakkanumerolla 412. Alus laskettiin vesille 29. joulukuuta 1899 ja se valmistui joulukuussa 1901.


title: HMS Falcon (1899)

text: Alus palveli koko uransa Britteinsaarilla. Alus upposi 1. huhtikuuta 1918 kolaroituaan troolari "John Fitzgeraldin" kanssa Pohjanmerellä.


title: HMS Ostrich (1900)

text: HMS Ostrich oli Britannian Kuninkaallisen laivaston vuonna 1901 valmistunut Gipsy-luokan torpedovenehävittäjä.


title: HMS Ostrich (1900)

text: Alus tilattiin Fairfield Shipbuilding and Engineering Companyltä Govanista osana vuosien 1898-1899 laivasto-ohjelmaa ja sen köli laskettiin 28. kesäkuuta 1899 telakkanumerolla 413. Alus laskettiin vesille 22. maaliskuuta 1900 ja se valmistui joulukuussa 1901.


title: HMS Ostrich (1900)

text: Alus palveli koko uransa Britteinsaarilla. Alus myytiin 29. huhtikuuta 1920 romutettavaksi Barking Ship Breaking Companylle.


title: Guraget

text: Guraget ovat etiopianseemiläisiä kieliä puhuvien kansojen ryhmä Etiopian keski- ja eteläosissa. Vuoden 2007 väestönlaskennan mukaan heitä on 2,6 miljoonaa.


title: Guraget

text: Guraget kuuluivat 1400–1600-luvuilla Etiopian keisarikuntaan, mutta oromojen maahantunkeutuminen erotti heidät muusta valtakunnasta. Guraget muodostivat itsenäisiä ruhtinaskuntia, joista osa yhdistyi 1800-luvun puolivälissä liittokunnaksi. 1800-luvun lopulla guraget liitettiin Etiopiaan.


title: Guraget

text: Guragejen pääelinkeinot ovat maanviljely ja karjanhoito. Eräät ryhmät harjoittavat kalastusta. Yli neljännes gurageista asuu kaupungeissa, ja monet puhuvat myös amharaa. Kaksi kolmasosaa on sunnimuslimeja ja loput kristittyjä, etupäässä monofysiittejä.


title: Sova

text: Sova voi tarkoittaa:


title: Luettelo Linux Mintin julkaisuhistoriasta

text: Tämä on luettelo Linux Mintin julkaisuhistoriasta.


title: Anu Põder

text: Anu Põder (17. marraskuuta 1947 Kanepi – 17. tammikuuta 2013 Tallinna) oli virolainen kuvanveistäjä. Taiteellisen uransa lisäksi hän toimi taideopettajana Viron taideakatemiassa sekä Tallinnan taidekoulussa. Põderin teosten on sanottu ilmaisevan 1900-luvun naiskokemusta sekä arkielämän henkisiä ja fyysisiä kokemuksia.


title: Anu Põder

text: Põder opiskeli 1960-luvun lopulla Tarton taidekoulussa sekä vuosina 1970–1976 Viron valtiollisessa taideinstituutissa. Hän esiintyi näyttelyissä erityisesti Virossa 1980-luvun puolivälistä lähtien. Viron lisäksi Põder osallistui ryhmänäyttelyihin Liettuassa, Venäjällä, Puolassa ja Saksassa. Hänellä oli yksityisnäyttely Suomessa Kotkan kaupungingalleriassa vuonna 1994. Maaliskuussa 2017 Tallinnan Kumussa avautui näyttely "Anu Põder. Haprus on vaprus" "(Hauraus on urheutta)", jossa Põderin taidetta on rinnastettu saman ajan kansainvälisten naistaiteilijoiden teoksiin.


title: Anu Põder

text: Põder suosi teostensa materiaaleina muun muassa tekstiilejä, vahaa, kipsiä, saippuaa, muovia ja puuta. Kuraattori Rebeka Põldsamin mukaan taiteilija tiedosti käyttämiensä materiaalien herkkyyden – ne hajoavat ja muuttuvat vanhetessaan. Materiaalivalintojen sekä veistosten pehmeän muotokielen näkyvien tikkausten takia Põderin teokset on usein liitetty naiseuden, perhe-elämän ja sukupuolen teemoihin sekä niihin liittyviin jännitteisiin.


title: Teppo Laaksonen

text: Teppo Laaksonen (s. 1985) on suomalainen urheilutoimittaja- ja selostaja.


title: Teppo Laaksonen

text: Laaksonen on työskennellyt TV:ssä MTV Sportin ja C Moren jääkiekkoselostajana vuosina 2008–2010, 2014–, jossa hän selostaa tällä hetkellä muun muassa jääkiekon MM-kisoja, SHL:ää sekä CHL:ää. Aikaisemmin hän selosti MTV:lle myös Englannin Valioliigaa.


title: Teppo Laaksonen

text: Yle Urheilussa hän toimi vuosina 2005–2007 toimittajana ja juontajana Urheiluradion lähetyksissä sekä selostajana radion jääkiekko- ja jalkapallokierroksilla. Laaksonen on selostanut myös muun muassa Viasatilla, Fanseatilla, Veikkaus TV:ssä, Järviradiossa, Radio Cityssä sekä Trombit FM:llä


title: Teppo Laaksonen

text: Laaksonen työskenteli vuonna 2006 Liikenne- ja viestintäministeriön viestintäavustajana. Hän työskenteli vuosina 2005–2015 Helsingin Evakelisen Opiston (HEO) urheilujournalismin linjan tuntiopettajana sekä urheiluselostuksen vastaava opettajana.


title: Ernest Tubb (albumi)

text: Ernest Tubb on yhdysvaltalaisen countrylaulaja Ernest Tubbin viimeinen studioalbumi. Se nauhoitettiin ja julkaistiin vuonna 1975.


title: The Fashion

text: The Fashion oli tanskalainen indie rock -yhtye Kööpenhaminasta. Heidän musikaalista tyyliään on verrattu sekoitukseen The Rapturea, Beastie Boysia, Head Automicaa sekä LCD Soundsystemia. Yhtyeen esikoisalbumi "Rock Rock Kiss Kiss Combo" julkaistiin Tanskassa syyskuussa 2003 ja sitä soitettiin Tanskan radiossa laaja-alaisesti.


title: The Pinker Tones

text: The Pinker Tones on espanjalainen pop / rock -yhtye Barcelonasta, Kataloniasta. Yhtye on julkaissut kuusi albumia ja he ovat esiintyneet monilla muilla albumeilla. ”The Whistling Song” esiintyy EA Sportsin videopelin "FIFA 09" kaikissa versioissa.


title: Lorenzo Runeberg (professori)

text: Lorenzo Richardo Runeberg (7. tammikuuta 1916 Pietari – 15. elokuuta 2007 Kauniainen) oli suomalainen professori, metsätieteilijä ja runoilija.


title: Lorenzo Runeberg (professori)

text: Runebergin vanhemmat olivat Björn Runeberg (1881–1948) ja Gerda Naëma Runeberg (1891–1926). Hänen isänsä isä oli lääkäri Lorenzo Runeberg ja äitinsä isä insinööri Robert Runeberg. Lorenzo Runeberg pääsi ylioppilaaksi 1934 ja opiskeli metsänhoitoalaa väitellen vuonna 1946 tohtoriksi, väitöskirja käsitteli Suomen ja Yhdysvaltain välistä puukauppaa.


title: Lorenzo Runeberg (professori)

text: Runeberg oli Helsingin yliopiston metsätaloustieteen dosenttina 1950–1954 ja puumarkkinatieteen dosenttina 1954–1977.


title: Elias, pieni pelastuslaiva

text: Elias, pieni pelastuslaiva () on norjalainen animaatiosarja, jota tuotettiin vuosina 2005–2008. Vuonna 2014 sarja tuli takaisin 52 uudella jaksolla, ja sen nimeksi muutettiin Elias ja pelastusryhmän seikkailut ().


title: Elias, pieni pelastuslaiva

text: Sarja perustuu lastenkirjoihin, joista ensimmäisen kirjoitti Eyvind Skeie Alf Knutsenin alkuperäisidean pohjalta. Kirjan on kuvittanut Jon Ranheimsæter ja se julkaistiin 1999. Suomeksi on ilmestynyt Espen Fyksenin, Øyvind Rune Stålenin ja Olav Aslandin kirjoittama "Elias, pieni pelastuslaiva" (Lasten parhaat kirjat, 2006). Sarjan pohjalta on tehty myös kaksi elokuvaa, Elias ja kuninkaan laiva (2007) ja Elias ja aarrejahti (2010).


title: Elias, pieni pelastuslaiva

text: Norjan meripelastusseura on valinnut Eliaksen maskotikseen.Listassa näkyy vain osa hahmoista


title: Daughter (yhtye)

text: Daughter on brittiläinen indie folk -yhtye Lontoosta, Englannista. Sen jäsenet ovat lontoolainen Elena Tonra (s. 15. tammikuuta 1990), sveitsiläissyntyinen kitaristi Igor Haefeli sekä ranskalainen rumpari Remi Aguilella. Daughter on julkaissut neljä EP-levyä, kolme singleä ja kaksi albumia ja he ovat tällä hetkellä allekirjoittaneet levytyssopimuksen levy-yhtiöiden Glassnote (Pohjois-Amerikka) ja 4AD (Eurooppa) kanssa. Soittaessaan aluksi ympäri Lontoota he aloittivat kiertueen ympäri Eurooppaa folk-artisti Ben Howardin kanssa. He ovat sen jälkeen soittaneet kiertueissa ympäri Pohjois-Amerikkaa, Eurooppaa ja Australiaa. Daughterin kappaletta ”Youth” on kuunneltu Spotify-musiikkipalvelussa yli 100 miljoonaa kertaa.


title: Enno Penno

text: Enno Penno (22. huhtikuuta 1930 Tallinna – 16. marraskuuta 2016 Tukholma, Ruotsi) oli virolainen poliitikko, joka toimi Viron pakolaishallituksen pääministerinä 1. maaliskuuta 1990 lähtien 15. huhtikuuta 1992 asti.


title: Ben Howard

text: Benjamin John ”Ben” Howard (s. 24. huhtikuuta 1987 Lontoo, Englanti) on brittiläinen laulaja-lauluntekijä. Hänen itsensä julkaisema esikois-EP "Games in the Dark" julkaistiin vuonna 2008, jonka jälkeen hän julkaisi kaksi muuta EP-levyä, "These Waters" vuonna 2009 ja "Old Pine" vuonna 2010. Howard on tällä hetkellä allekirjoittanut levytyssopimuksen Island Recordsin ja Communion Musicin kanssa. Hänen esikoisstudioalbuminsa nimeltään "Every Kingdom" julkaistiin vuonna 2011, jonka jälkeen hän julkaisi vielä kaksi muuta EP-levyä: "Ben Howard Live" vuonna 2011 ja "The Burgh Island E.P." vuonna 2012.


title: Ben Howard

text: Howard sai vuoden 2013 Brit Awards -palkintogaalassa Brit Award -palkinnon kategoriassa ”British Male Solo Artist” (). Hän esiintyi samana vuonna Glastonbury Festival -festivaaleilla Pyramid Stage -näyttämöllä lauantaina 29. kesäkuuta. Ben Howard julkaisi toisen studioalbuminsa "I Forget Where We Were" lokakuussa 2014.


title: Luettelo Ubuntun ohjelmaversioista

text: Tämä on luettelo Ubuntun ohjelmaversioista.


title: Sonoya Mizuno

text: , tyyliteltynä myös SONOYA (s. 1. heinäkuuta 1988 Tokio), on japanilaissyntyinen brittiläinen näyttelijä, malli ja ballerina.


title: Sonoya Mizuno

text: Mizuno kasvoi Englannin Somersetissä. Hänen isänsä on japanilainen ja äiti puoliksi britti, puoliksi argentiinalainen.


title: Tommy Four Seven

text: Tommy Four Seven on brittiläissyntyinen, nykyään Berliinissä asuva teknomusiikin tuottaja ja DJ.


title: Richard Oakes

text: Richard Oakes (22. toukokuuta 1942 – 20. syyskuuta 1972) oli yhdysvaltalainen intiaaniaktivisti, jonka perusajatuksena oli, että alkuperäiskansojen ihmisillä on oikeus itsenäisyyteen, oikeudenmukaisuuteen, kunnioitukseen sekä hallita omaa kohtaloaan.


title: Richard Oakes

text: Oakes osallistui Alcatrazin valtaukseen vuonna 1969. NMKY:n leiriohjaaja ampui Oakesin vuonna 1972, kun Oakes sekaantui intiaanilapsen ja työntekijän väliseen kurinpitotapahtumaan.


title: Curly Strings

text: Curly Strings on virolainen kansanmusiikkiyhtye, joka tuli tunnetuksi kesällä 2015 hitistä "Kauges külas". Yhtye sai neljä palkintoa Eesti Muusikaauhinnad-gaalassa 2015.


title: Goro

text: Goro voi tarkoittaa ainakin seuraavia:


title: Pepel

text: Pepel on rannikkokaupunki Sierra Leonen Port Lokon piirikunnassa, Pohjoisessa maakunnassa.


title: Pepel

text: Pepelillä on satama Sierra Leone -joen varrella, jota African Minerals -yhtiö käyttää malmin kuljettamiseen.


title: Wasulu

text: Wasulu ("Wassoulou", "Ouasoulou", "Wassalou" ja muita kirjoitusasuja) on kulttuurihistoriallinen alue Malin, Guinean ja Norsunluurannikon rajaseudulla. Se käsittää Malin Sikasson alueen Yanfolilan ja Kolondiéban piirit ja osia Bougounin piiristä.


title: Wasulu

text: Seudun asukkaat ovat bambaroita ja wasulunkia. Sen historia liittyy Samori Tourén Mandinkavaltakuntaan, josta myös käytetään nimitystä Wasulu.


title: Pyhän Leonardin kirkko (St Leonards-on-Sea)

text: Pyhän Leonardin kirkko on anglikaaninen kirkkorakennus Hastingsissa East Sussexin kreivikunnassa. Toisen maailmansodan aikana 29. heinäkuuta 1944 kirkkoon osui V1-ohjus, joka tuhosi koko kirkon, mutta kukaan ei kuollut. Uudelleen rakennettu kirkko hyväksyttiin Grade II -suojelukohteeksi vuonna 1998.


text: Uutta kirkkoa rakennettiin vuosina 1953–1961 ja sen ovat suunnitelleet Giles ja Adrian Gilbert Scott. Saarnastuoli on veistetty puusta laivan keulan muotoon.


title: Sierra Leone (joki)

text: Sierra Leone on estuaari Atlantin valtamerellä Sierra Leonen läntisellä puolella. Sen muodostavat Bankasoka sekä Rokel ja se on 6–16 kilometriä leveä ja 40 kilometriä pitkä. Estuaari on Afrikan suurin luonnonsatama. Useat saaret, muun muassa Tasso (suurin), Tombo sekä historiallisesti merkittävä Bunce sijaitsevat kaikki estuaarissa.


title: Lauritsalan lukio

text: Lauritsalan lukio oli Lappeenrannan Lauritsalassa sijaitseva lukio. Se lakkautettiin vuonna 2014.


title: Lauritsalan lukio

text: Lappeenrannan kasvatus- ja opetustoimen johtaja Tuija Willberg jätti vuonna 2012 kaupungin lukioverkostosta näkemyksensä, jossa Lappeenrannan neljästä lukiosta vain Lyseon lukio ja Kimpisen lukio säästettäisiin. Kasvatus- ja opetuslauta päätti kunnallisvaalien paineen takia säilyttää Lappeenrannan lukioverkoston ennallaan. Vuonna 2013 idea Joutsenon ja Lauritsalan lukioiden lakkauttamisesta virisi taas. Lappeenrannan kaupunginvaltuusto hyväksyi 12. lokakuuta 2013 pitämässään kokouksessa pohjapäätökseksi esityksen, jossa nämä lukiot päätettiin lakkauttaa. Kokouksessa 34 valtuutettua kannatti kahden lukion mallia ja 24 esitystä, jossa säästölistalla ei ollut mainintaa lukioista. Lappeenrannan kaupunginvaltuusto hyväksyi Lauritsalan lukion lakkauttamisen 9. joulukuuta 2013 pitämässään kouluverkkoa käsittelevässä kokouksessa äänin 48-7, 4 tyhjää. Lauritsalan lukio lopetettiin keväällä 2014, jolloin sieltä valmistui noin 130 ylioppilasta.


title: V. K. Hietanen

text: Viljo Kalervo Hietanen (15. toukokuuta 1924 Kuolemajärvi – 3. tammikuuta 2012 Turku) oli suomalainen lehtikuvaaja.


title: V. K. Hietanen

text: Hietanen aloitti lehtikuvaajan uransa 1950-luvulla turkulaisten Uusi Aura- ja Åbo Underrättelser-lehtien kuvaajana. Hän oli sitten Helsingin Sanomien Turun aluetoimituksen kuvaajana 1961–1989 kuvaten ajankohtaisia uutistapahtumia. Hietasen tunnetuin uutiskuva esitti Neuvostoliiton pääministeri Aleksei Kosyginia ja presidentti Urho Kekkosta kertomassa saamastaan kalansaaliista jäänmurtaja Tarmon kannella Hangon edustalla Kosyginin Tšekkoslovakian miehityksen jälkeen lokakuussa 1968 Suomeen tekemän yllätysvierailun aikana.


title: V. K. Hietanen

text: Hietasen valokuvakokoelma lahjoitettiin vuonna 2017 Museoviraston Journalistiselle kuva-arkistolle JOKA:lle.


title: Rover (jääkiekko)

text: Roverina pelasi useimmiten joukkueen nopein luistelija, tehokkain pisteidentekijä ja paras mailankäsittelijä. Oman joukkueen jäsenen joutuessa jäähylle rover otti jäähylle joutuneen joukkuetoverin pelipaikan. 1900-luvun alkupuolella muiden pelaajien tekniikan ja syöttökuvioiden kehittyessä joukkueiden yhteispeli parani, eivätkä joukkueet enää olleet samalla tavoin riippuvaisia yksittäisen pelaajan huipputaidoista pystyäkseen voittoihin, minkä seurauksena rover-pelipaikan suosio hiipui. Kun alun perin Nova Scotiassa kehitetty roverin pelipaikka jätettiin pois, kunkin joukkueen kenttäpelaajien määrä väheni kuuteen: oikeaan ja vasempaan puolustajaan, keskushyökkääjään, oikeaan ja vasempaan laitahyökkääjään sekä maalivahtiin. Näin päädyttiin siihen kokoonpanoon, jolla jääkiekkojoukkueet pelaavat nykyään.


title: Rover (jääkiekko)

text: National Hockey Association jätti roverin pois käytöstä kauden 1910–1911 jälkeen, ja National Hockey Leaguen perustamisen yhteydessä vuonna 1917 roverin roolia ei otettu mukaan. Roverin pelipaikka oli kuitenkin käytössä, kun jääkiekkoa pelattiin kesäolympialaisissa 1920 Belgian Antwerpenissä.


title: Rover (jääkiekko)

text: PCHA-liiga käytti NHL:stä poiketen roveria vielä 1920-luvulla. Sääntöerot PCHA:n ja NHL:n välillä sekä roverin käytön että muiden merkittävien yksityiskohtien suhteen aiheuttivat ongelmia, koska PCHA:n mestarijoukkueet haastoivat NHL-joukkueet Stanley Cupin voitosta. Niinpä esimerkiksi PCHA:n mestarin Vancouver Millionairesin pelatessa vuonna 1918 Stanley Cupista NHL-joukkue Toronto Arenasia vastaan finaalisarjan otteluissa käytettiin vuorotellen NHL:n ja PCHA:n sääntöjä. Toronto Arenasin voitettua Stanley Cupin PCHA:n presidentti Frank Patrick suostui NHL:ää edustaneen Frank Calderin kanssa käydyissä keskusteluissa siihen, että seuraavana vuonna Stanley Cup -finaalit pelattaisiin kuudella kenttäpelaajalla. Muutoksesta ei silti tullut virallista, ja vuonna 1919 käytettiin jälleen otteluittain vaihtuvia sääntöjä. Vuoden 1919 finaalisarja jouduttiin kuitenkin keskeyttämään espanjantaudin takia, eikä Stanley Cup -pokaalia jaettu.


title: Rover (jääkiekko)

text: Roverin roolissa pelannut Tom Hooper teki kolme maalia Montreal Wanderersia vastaan, kun Kenora Thistles voitti Stanley Cupin 1907. Muita tunnettuja roverina pelanneita jääkiekkoilijoita olivat muun muassa Ernie Russell, Cyclone Taylor, Frank McGee, Hobey Baker, Newsy Lalonde ja Si Griffis.


title: Kattolaiset

text: Kattolaiset () on ruotsalainen lasten televisiosarja. jonka loi Petter Lennstrand. Sitä esitettiin vuosina 2004-2005. Suomessa sarjaa on esitetty MTV3- ja Nelonen-televisiokanavilla.


title: Itä-Suomen koulu

text: Itä-Suomen suomalais-venäläinen koulu (lyhyemmin ISK) on Lappeenrannassa, Imatralla ja Joensuussa toimiva kansainvälinen kielikoulu. Sen toimintaan ohjaa Lappeenrannan, Imatran ja Joensuun kuntien hallinnoima yhteinen Itä-Suomen suomalais-venäläisen koulun säätiö. Sitä ovat rahoittaneet muun muassa toimintaa ohjaavaan säätiöön kuuluvat kunnat, valtio ja venäläinen Russki Mir -säätiö. ISK pyrkii edistämään Venäjän kulttuurin tuntemusta, venäjän kielen taitoa ja kulttuurisuhteita. Syksyllä 2012 ISK aloitti aunuksenkarjalan opetuksen valinnaisena kielenä. Itä-Suomen koulun lukio toimii Lappeenrannassa Lyseon lukion, Imatralla Imatran yhteislukion ja Joensuussa Joensuun normaalikoulun lukion tiloissa.


title: Tuomas Veturi (hahmo)

text: Tuomas Veturi (, "Thomas Tankkiveturi") on kuvitteellinen sininen tankkiveturi, joka esintyy pastori Wilbert Awdryn ja hänen poikansa luomassa The Railway Series-kirjasarjassa. Hänestä tuli sarjan suosituin hahmo. Hän on myös Tuomas Veturi-televisiosarjan päähahmo. Tuomas on peräisin Lontoosta, ja tuli Sodorille vuonna 1915. Hänellä on oma sivurata ja kaksi matkustajavaunua nimiltään Anni ja Klaara.


title: Hullabaloo 1990

text: Hullabaloo 1990 on hardcore punk -yhtye Kohu-63:n EP-levy, joka julkaistiin vuonna 1990 levymerkillä Wotan Records. Siitä julkaistiin kaksi 7” vinyyliä sisältävä painos.


title: Dangerous (Hero Dishonestin albumi)

text: Dangerous on hardcore punk -yhtye Hero Dishonestin viides studioalbumi. Se julkaistiin 27. lokakuuta 2010 levymerkillä If Society. Albumi on yhtyeen aikaisempaan tuotantoon verrattuna melodisempi kokonaisuus, johon on otettu vaikutteita myös perinteisestä punk rock -musiikista.


title: Dangerous (Hero Dishonestin albumi)

text: Albumi sai hyvän vastaanoton. Imperiumin Marko Saarinen piti musiikin arvaamattomuutta sekä kappaleiden tarttuvuutta sen vahvimpina ominaisuuksina. Soundin Asko Kauppinen antoi albumille neljä tähteä viidestä, ja sanoi sen olevan tyylilajilleen poikkeuksellisen värikäs teos, joka on ominaisen mustavalkoisen poliittisen paahtamisen sijaan avarakatseinen teos. Lammaszinen Jouni Parkku sanoi yhtyeen ottaneen edistysaskeleen albumin kokonaiskeston kasvettua edeltäjäänsä nähden kymmenellä minuutilla sekä pienemmällä kappalelukumäärällä, ja totesi musiikin muuttuneen kaaoksesta hallitumpaan olomuotoon sekä itse albumia yhtyeen siihenastisen tuotannon mielenkiintoisimmaksi teokseksi. Kaaoszinen Arto Mäenpää piti albumia kokonaisuudessaan hyvänä ja tutustumisen arvoisena, ja sanoi sen olevan hyvä lisä suomalaiseen hardcore punk -skeneen.


title: Hämeen Suoja

text: Hämeen Suoja on entinen Hämeenlinnan suojeluskuntatalo Hämeenlinnassa Kanta-Hämeessä. Rakennuksen on suunnitellut Ragnar Wessman, ja se on rakennettu vuonna 1930. Suojeluskuntatalo sijaitsee lähellä Hämeenlinnan linja-autoasemaa osoitteessa Palokunnankatu 12.


title: Hämeen Suoja

text: Talo Oy Hämeen suoja perustettiin vuonna 1929. Hankkeessa keskeisinä toimijoina olivat muun muassa kauppaneuvos A.Gust Skogster ja toimitusjohtaja Arvi A. Karisto. Tulevan suojeluskuntatalon peruskivi laskettiin 26.4.1930, ja talo valmistui 28.9.1930. Jo 1930-luvulla talon pihapiiriin rakennettiin lisää varastotiloja muun muassa kenttäkeittiölle ja ajoneuvoille. Vaaleaksi rapattu kolmikerroksinen talo edustaa tyyliltään 1920-luvun klassismia.


title: Hämeen Suoja

text: Kolmikerroksiseen taloon suunniteltiin juhlasali, luentosaleja sekä toimistotiloja paikallisen suojeluskunnan ja Lotta Svärd -yhdistyksen tarpeisiin. Kolmannessa kerroksessa sijaitsi suojeluskunnan paikallispäällikön asunto. Kiinteistöön kuului myös muun muassa pistooliampumarata, keittiö sekä pihapiirissä oleva tykkivaja.


title: Hämeen Suoja

text: Sodan jälkeisinä vuosikymmeninä kiinteistö on ollut monien kansalaisjärjestöjen, kuten veteraani- ja reserviläisjärjestöjen sekä Karjalaseuran toimitilana.


title: Hämeen Suoja

text: 2000-luvulla kiinteistöä on kunnostettu ja tiloja varustettu vastaamaan nykyajan tapahtumien vaatimuksia. Vuonna 2003 talon ulkokuorta kunnostettiin muun muassa uusimalla katto ja korjaamalla ikkunoita ja seinärappauksia. Sittemmin myös sisätilojen seinä- ja lattiapintoja on uusittu ja uusia kalusteita hankittu. Nykyisin rakennuksen ensimmäisessä kerroksessa on yrityksille vuokrattuja liiketiloja. Toista kerrosta hallitsee suurehko juhlasali, jota vuokrataan paljon erilaisten juhlien, näyttelyiden ja myyntitilaisuuksien järjestämiseen. Rakennuksen pihassa on parkkitilaa noin 30 autolle.


title: Elias ja kuninkaan laiva

text: Elias ja kuninkaan laiva () on norjalainen tietokoneanimaatioelokuva vuodelta 2007. Se perustuu Elias, pieni pelastuslaiva -animaatiosarjaan.


title: Elias ja kuninkaan laiva

text: Listassa näkyy vain osa hahmoista


title: Elias ja aarrejahti

text: Elias ja aarrejahti () on norjalainen tietokoneanimaatioelokuva vuodelta 2010. Se perustuu Elias, pieni pelastuslaiva -animaatiosarjaan.


title: Elias ja aarrejahti

text: Listassa näkyy vain osa hahmoista


title: Silvia Di Pietro

text: Silvia Di Pietro (s. 6. huhtikuuta 1993 Rooma) on italialainen uimari, joka on erikoistunut vapaa- ja perhosuintiin.


title: Silvia Di Pietro

text: Di Pietro saavutti pronssia 4×50 metrin sekauintiviestissä Rijekan lyhyen radan EM-kilpailuissa 2008. Hän sai hopeaa 4×100 metrin sekauintiviestissä Debrecenin EM-kilpailuissa 2012 ja 4×50 metrin vapaauinnin sekaviestissä Herningin lyhyen radan EM-kilpailuissa 2013.


title: Silvia Di Pietro

text: Dohan lyhyen radan MM-kilpailuissa 2014 Di Pietro saavutti kaksi pronssia; 4×100 metrin vapaauintiviestissä ja 4×50 metrin sekauinnin sekaviestissä. Netanyan lyhyen radan EM-kilpailuissa 2015 hän saavutti viisi mitalia; kultaa 4×50 metrin vapaauintiviestissä, 4×50 metrin vapaauinnin sekaviestissä ja 4×50 metrin sekauinnin sekaviestissä sekä pronssia 50 metrin perhosuinnissa ja 4×50 metrin sekauintiviestissä.


title: Silvia Di Pietro

text: Lontoon EM-kilpailuissa 2016 Di Pietro saavutti hopeaa 4×100 metrin vapaauintiviestissä. Windsorin lyhyen radan MM-kilpailuissa 2016 hän sai neljä mitalia; hopeaa 50 metrin vapaauinnissa, 4×100 metrin vapaauintiviestissä ja 4×50 metrin sekauintiviestissä sekä pronssia 4×50 metrin vapaauintiviestissä.


title: Kaksipistepirkko

text: Kaksipistepirkko ("Adalia bipunctata") on leppäkerttujen heimoon kuuluva hyönteislaji. Se on aikuisena 3,5-5,5 millimetriä pitkä ja sillä on tavallisesti punaisissa peitinsiivissään kaksi mustaa täplää. Joskus peitinsiivet voivat olla myös mustat ja niissä on kaksi punaista täplää. Jalat ovat tummat. Laji on yleinen koko maassa ja ja sitä esiintyy myös Pohjois-Amerikassa ja Euroopassa. Laji talvehtii usein rakennuksissa. Kaksipistepirkolla on kaksi alalajia eli "Adalia bipunctata bipunctata" ja "Adalia bipunctata frigida".


title: Kaksipistepirkko

text: Kaksipistepirkko on peto ja sitä voidaan käyttää myös tuholaisten biologisessa torjunnassa, sillä se syö erityisesti kirvoja ("Aphididae"). Naaraat munivat kirkkaan keltaisia munia lehtien alapuolille.


title: Kaksipistepirkko

text: Muita Adalia-sukuun kuuluvia Suomessakin esiintyviä lajeja ovat kymmenpistepirkko ("Adalia decempunctata") ja ryhmikköpirkko ("Adalia conglomerata").


title: Pekka-veturi

text: Pekka-veturi () on kuvitteellinen vihreä höyryveturi pastori Wilbert Awdryn ja hänen poikansa luomassa The Railway Series-kirjasarjassa. Hän esiintyy myös Tuomas Veturi-televisiosarjassa. Pekan suosikkitehtävänä on toimittaa postin. Hänen paras ystävänsä on Tuomas.


title: Hal Varian

text: Hal Roland Varian (s. 18. maaliskuuta 1947 Wooster, Ohio) on yhdysvaltalainen taloustieteilijä. Hän toimii Googlen pääekonomistina ja on Kalifornian yliopisto, Berkeleyn emeritusprofessori. Varian on työskennellyt Googlella vuodesta 2002 ja on ollut mukana kehittämässä Googlen mainoshuutokauppoja.


title: Hal Varian

text: Varian valmistui taloustieteen kandidaatiksi Massachusetts Institute of Technologystä (MIT) vuonna 1969 ja matematiikan maisteriksi sekä taloustieteen tohtoriksi Kalifornian yliopisto, Berkeleystä vuonna 1973. Sittemmin taloustieteen nobelin saanut Daniel McFadden toimi hänen väitöskirjaohjaajana. Varian on opettanut taloustiedettä muun muassa MIT:ssä, Stanfordin yliopistossa, Oxfordin yliopistossa ja Michiganin yliopistossa.


title: Hal Varian

text: Varian on kunniatohtori Oulun yliopistossa (2002) ja Karlsruhen teknillisessä yliopistossa (2006).


title: Tšoir

text: Tšoir on Govisümberin provinssin pääkaupunki Mongoliassa. Kaupungin väkiluku oli 7 588 vuonna 2002. Ilmasto on Mongolialle tyypillinen: talvet ovat kuivia ja kylmiä, kun taas kesät ovat kuumia ja sateisempia. Kaupungissa on polytekninen koulu. Tšoir sijaitsee Trans-Mongolian rautatien varrella.


title: Tšoir

text: Nykyinen Tšoir on perustettu neuvostoaikaisen sotilastukikohdan paikalle. Tšoirin kehittämisestä kiinnostuneet australialaiset sijoittajat ovat perustaneet kaupungin alueelle pohjavesien vedenlaatua tarkkailevan verkoston. Tšoirissa on myös 450-paikkainen vankila.


title: Dylan suomeksi

text: Dylan suomeksi on yhdysvaltalaisen laulaja-lauluntekijä Bob Dylanin 75-vuotissyntymäpäivän kunniaksi 20. toukokuuta 2016 julkaistu suomalainen tribuuttialbumi, jolla Dylanin kappaleita lauletaan suomeksi. Kappaleita esittävät eri suomalaisartistit Wentus Blues Bandin säestämänä.


title: Boris Mikojan

text: Boris Mikojan, oikea nimi Pentti Veikko Ikonen (1938 Tuupovaara – keväällä 2000) oli suomalainen taidemaalari ja taidekauppias.


title: Boris Mikojan

text: Mikojan rakensi Kyyjärven keskustan tuntumaan nelikerroksisen kivisen Mikojanin linnan joka valmistui 1988. Linnassa aloitettiin pitopalveluiden järjestäminen vuonna 1989. Linnaa jonka lattiapinta-ala on 700 neliömetriä rakennettiin yli 10 vuoden ajan. Linnaa vuokrataan nykyisin erilaisiin juhlatilaisuuksiin ja tapahtumiin.


title: Cody Garbrandt

text: Cody Garbrandt (s. 7. heinäkuuta 1991 Uhrichsville, Ohio) on yhdysvaltalainen vapaaottelija. Hän oli UFC:n kääpiösarjan mestari joulukuusta 2016 lähtien marraskuuhun 2017 asti. Garbrandt on myös entinen ABA-liiton kaksinkertainen nuorten mestari nyrkkeilyssä.


title: Cody Garbrandt

text: Garbrandt otteli amatöörinä 6-2 tilastolla ennen siirtymistään ammattilaiseksi 2012, jolloin hän otteli joulukuussa ensimmäisen kerran Pennsylvaniassa. Hän otteli Pinnacle FC -organisaatiossa Charles Kessingeria vastaan, jonka Garbrandt voitti teknisellä tyrmäyksellä ensimmäisessä erässä.


title: Cody Garbrandt

text: Garbrandt otteli UFC:ssä ensi kerran tammikuussa 2015 Marcus Brimagea vastaan. Hän voitti ottelun kolmannen erän lopussa teknisellä tyrmäyksellä. Heinäkuussa Garbrandt voitti toisen ottelunsa Henry Brionesia vastaan tuomariäänin (30–27, 30–27, 30–27).


title: Katsuragi

text: Katsuragi voi tarkoittaa: